Zo slovenskej tlače ● December (I.) 2011
http://www.oslovma.hu/index.php/sk/monitoring/167-monitoring1-monitoring1/609-zo-slovenskej-tlae-december-i-2011
www.oslovma.hu/01-Imro-Ment/ImroInfo/2011/ImrSlT42.rtf
Maďarsko pod tlakom - Pre Maďarov v zahraničí chystajú právo kandidovať - Gyurcsány by neudelil zahraničným Maďarom volebné právo - Protestovali proti Orbánovej vláde - Lomnici a Tőkés „proti diskriminácii maďarstva“ - Mlynky: Konferencia Ako ďalej, Slováci v Maďarsku? - Orbán zakázal bezdomovcov. Posiela ich za mreže - Slovenský Tokaj rozvoňal priestory EP - „Je úplne jasné, o čo ide Maďarom“ - „Slovensko bude musieť skôr či neskôr odvolať protizákon o občianstve“ - Maďarskí lekári strašia Slovenskom - Čo dnes znamená národná nezávislosť?
Vybral a zostavil: Imrich Fuhl
Väčšina Maďarov nesúhlasí so znížením dôchodkov bývalých komunistov
6. decembra 2011 - (tasr)
S návrhom znížiť dôchodky funkcionárom bývalého komunistického režimu skôr nesúhlasí 60 percent Maďarov, vyplýva z dnes zverejnených výsledkov prieskumu maďarského inštitútu Nézőpont. V októbrovom prieskume 64 percent podporilo zníženie dôchodkov pohlavárov bývalého režimu. Inštitút zisťoval aj postoj k zníženiu ratingu Maďarska, o ktorom 57 percent respondentov vyjadrilo, že takýto krok nepovažujú za oprávnený. Až 74 percent sa domnieva, že za oslabením forintu zrejme stojí špekulatívny útok. Návrat maďarskej vlády k prerušeným rokovaniam s Medzinárodným menovým fondom (MMF) považuje 69 percent opýtaných za správne z hľadiska situácie krajiny. Za najlepšie riešenie by 79 percent Maďarov považovalo dosiahnutie dohody maďarskej vlády s MMF o poskytnutí bezpečnostnej rezervy, 14 percent by privítalo dohodu o pôžičke a sedem percent vyjadrilo názor, že najlepšie by bolo, keby nedošlo k dohode s MMF. Maďarsko by nemalo plniť očakávania Západu, malo by ísť svojou vlastnou cestou, tvrdí až 82 percent účastníkov prieskumu, ktorý sa na vzorke 500 ľudí uskutočnil telefonicky koncom novembra.
Na vianočné nákupy sa oplatí cestovať aj do Poľska
6. decembra 2011 - (Stanislava Luppová - aktualne.sk)
Poľsko a Maďarsko. Do týchto krajinách zrejme zamieri nejeden Slovák v predvianočnom období. Cieľ? Nákupy. Kým vycestovať na nákupy do Poľska aj Maďarska sa oplatí, Česko je len o niečo lacnejšie, než Slovensko. Vyplýva to z analýzy UniCredit Bank. V Maďarsku sa síce forint za posledné mesiace oslabil spomedzi okolitých mien najviac, ceny sú však najnižšie v Poľsku. Najviac to badať na potravinách. „Za potravinami sa nám s najvýraznejším rozdielom oplatí vycestovať do Poľska, kde priemerne nakúpime o skoro štvrtinu lacnejšie,” konštatuje analytik UniCredit Dávid Dereník. V Maďarsku sú lacnejšie potraviny o 7,4 percenta, v Česku o necelých päť percent. O dosť lacnejšie než u nás vyjdú oblečenie a obuv, a to nielen v Poľsku, ale aj v Maďarsku, v oboch krajinách sú ceny oblečenia takmer o pätinu nižšie než tie slovenské. Za elektroniku tiež zaplatíte menej za hranicami. V Poľsku zhruba o 21 percent, v Maďarsku a Čechách približne o desať percent menej. U susedov môžeme nakupovať lacnejšie, pretože okolité meny majú zlý rok, od začiatku roka strácal poľský zlotý, maďarský forint aj česká koruna. Poľský zlotý sa tento rok oproti euru neustále oslaboval, jedinou výnimkou bola jar a október. Začiatkom roka ste dostali za jedno euro 3,95 poľského zlotého, v súčasnosti sa už kurz pohybuje okolo 4,45 eura. Či bude poľská mena aj naďalej strácať na sile, sa ukáže. „Kľúčovým faktorom pre vývoj zlotého budú ekonomické vyhliadky krajín a postoj investorov k rozvíjajúcim sa trhom,” hovorí analytik Patria Finance Rostislav Plíva. To isté platí aj pre ostatné okolité meny. „Nákupná turistika” Slovákov je zlou správou pre našich obchodníkov. „Táto situácia určite teší spotrebiteľov v prihraničných oblastiach, no zároveň zhoršuje situáciu domácich obchodníkov. Tí trpia celkovo nižším dopytom na malom slovenskom trhu, ale aj očakávaním silnejúcej nákupnej turistiky,” hovorí Dereník. Na druhej strane, nákupy v zahraničí môžu prinútiť naše obchody, aby sa pobili o slovenského zákazníka nižšími cenami. „Obchodníci, ak si chcú udržať zákazníka, sú totiž nútení v takýchto časoch ísť s cenami nadol alebo minimálne nezdražovať,” dodáva analytička Poštovej banky Eva Sadovská.
Maďarský minister nevylúčil bankrot Malévu
6. decembra 2011 - (tasr)
Maďarský minister národného rozvoja Tamás Fellegi nevylučuje, že maďarskú leteckú spoločnosť Malév nechá vláda zbankrotovať. Namiesto nej môže vzniknúť nový národný letecký dopravca, uviedol dnes maďarský hospodársky denník Világgazdaság. Fellegi v pondelok (5. 12.) na tlačovej konferencii o leteckej spoločnosti Malév povedal, že cieľom vlády nie je záchrana Malévu ako spoločnosti, ale dlhodobé vyriešenie situácie maďarského letectva, v rámci spoločnosti s budapeštianskou centrálou, ktorej nadpolovičný okruh vlastníkov by bol z Európskej únie. Minister pripomenul, že už rokujú s možnými investormi z EÚ, konečná dohoda by mala byť hotová na jar 2012. Medzi podmienkami popri zohľadnení politických a turistických záujmov Maďarska figuruje aj taká, podľa ktorej terajšie významné dlhy Malévu by podľa možnosti nemali vôbec zaťažovať novú spoločnosť. Malév na podnet únie bude musieť zrejme vrátiť 100 miliárd forintov (333,4 milióna eur) do štátneho rozpočtu, pretože podľa EK išlo o nedovolenú štátnu pomoc, povedal Fellegi. Dodal, že tieto prostriedky bude musieť spoločnosť sama vyprodukovať. Maďarsko podľa jeho slov komisii sľúbilo, že do vyriešenia tejto záležitosti Malév určite nepredá. Podľa EÚ maďarské vlády porušili európske predpisy poskytnutím štátnych prostriedkov v uplynulých rokoch rádovo vo výške 100 miliárd forintov spoločnosti, ktorá sa dostala do finančných problémov a ktorá priebežne vykazuje straty. Priamym následkom rozhodnutia únie môže byť, že Malév, v ktorej vlastní štát 95 %, bude musieť vrátiť doterajšiu štátnu podporu, čo je v súčasnej situácii Malévu nemožné. Spoločnosť nebola schopná v uplynulom desaťročí ani pod jedným vedením hospodáriť so ziskom. Minulý rok uzavrel Malév so stratou 25 miliárd forintov a tento rok dosiahne strata aj podľa najoptimistickejších odhadov 8 - 10 miliárd forintov. V uplynulých mesiacoch podiel Malévu na budapeštianskom Letisku Ferenca Liszta klesol až na 36 %, predtým nikdy nebol nižší než 40 %. V médiách sa najskôr objavili informácie, že sa pracuje na plánoch zriadenia podstatne menšej spoločnosti Malév, ktorá by so 400 zamestnancami a 12 lietadlami nahradila terajší Malév s 1000 zamestnancami a 24 lietadlami.
Budapešť chystá rozvoj nákladnej dopravy
5. decembra 2011 - (Ján Blažej - Transport)
K plánom rozvoja letiska Franza Listza v Budapešti, donedávna známeho ako Ferihegy, patrí aj výstavba veľkého nákladného terminálu. Po tohtoročnom dokončení SkyCourtu, nového odletového vybavovacieho priestoru medzi terminálmi 2A a 2B, sa začína na letisku stavať Cargo City. Konzorcium nemeckých, kanadských, amerických a singapurských investorov, ktorí budapeštianske letisko vlastnia, sa rozhodli posilniť význam letiska v nákladnej doprave a postaviť moderný cargo terminál. Súčasné priestory sú už zastarané, poddimenzované, pričom sa nákladné lietadlá vybavujú aj medzi pasažierskymi. V prvej etape postavila vlani pri letisku Maďarská pošta na 5 000 štvorcových metroch prekladisko medzinárodných poštových zásielok. V septembri tohto roku sa začína výstavba prvej etapy skladových priestorov pre všetky druhy nákladu vrátane chladničiek, mraziacich boxov pre potraviny a osobitne strážených sejfov pre drahé zásielky s rozlohou 11-tisíc m2. Ďalších 5 000 m2 dostanú priestory pre špedičné a iné spoločnosti, parkoviská pre kamióny a ďalšie autá vrátane stojiska pre tri veľkokapacitné lietadlá veľkosti Boeingu 747. Každé z nich vozí na palube vyše sto ton nákladu. Komplex by mal byť v prevádzke už v budúcom roku a umožní ročne vybavovať 132-tisíc ton leteckého carga. Je pozoruhodné, že prenajatých je už osemdesiat percent plochy. Patrí maďarskej leteckej spoločnosti Malév a medzinárodne silnej tureckej letiskovej handlingovej spoločnosti Celebi, ktorá v Budapešti obstaráva väčšinu pozemného vybavenia cestujúcich i lietadiel. Ďalšou výstavbou identického vybavovacieho priestoru sa tieto možnosti zdvojnásobia. V okolí Cargo City sú vo vlastníctve letiska plochy, ktoré umožňujú v budúcnosti ďalšiu výstavbu. Majitelia predpokladajú, že v budúcnosti Budapešť zvládne pohodlne až 2,5 milióna ton nákladu ročne, čím by sa letisko maďarského hlavného mesta mohlo stať lídrom v stredoeurópskom regióne. K optimizmu ich vedie ideálna poloha, ktorou môžu osloviť teritórium do šesťsto kilometrov od letiska. Okrem maďarského aj trh v Rakúsku, na Slovensku, v Rumunsku, Bulharsku, Slovinsku, Chorvátsku a do istej miery aj v Česku, Poľsku či Taliansku. V tesnej blízkosti letiska je už solídna pozemná infraštruktúra - autostráda i železnica. Vlani prešlo Budapešťou 82,6-tisíc ton leteckého carga, čo je o 31 percent viac než o rok predtým. Podľa čiastkových výsledkov za tento rok má letisko šancu dohnať aj úspešný rok 2006, v ktorom vybavilo 88,1-tisíc ton. V súčasnosti tam lieta pravidelné nákladné linky trinásť spoločností. Letisko disponuje všetkými nočnými expresnými kuriérskymi službami, pričom dve z nich - United Parcel Service s Boeingom 767 z Kolína nad Rýnom a FedEx s Boeingom 757 z Paríža - lietajú do Budapešti cez Viedeň. Na rozdiel od Viedne, ktorá pred pár rokmi prišla o lety DHL, lieta táto spoločnosť do Budapešti nákladným Airbusom A300. DHL do Budapešti lietajú aj z juhoeurópskeho prekladiska v talianskom Bergame a na niektoré lety nadväzujú lety do Bukurešti a Atén. Pre globálnych expresných dopravcov lieta aj Farnair Hungary, maďarská dcéra švajčiarskej spoločnosti Farnair Europe. Budapešť je aj miestom, kde sa prekladajú na veľké lietadlá zásielky z troch rumunských provinčných letísk, zo Sofie a z Belehradu. Okrem maďarských spoločností City Line Hungary (AN-26) a ABC Air Hungary (L-410) a bulharských spoločností Air Max a Heli Air lieta medzi Budapešťou a rumunskou Timisoarou slovinský Solinair a medzi Aradom zasa lotyšská spoločnosť RAF Avia. V Budapešti si veľmi cenia prítomnosť renomovanej spoločnosti Cargolux, ktorá uprednostnila Budapešť pred Viedňou. Lieta jumbami B-747 z východnej Ázie cez Almaty do Luxemburgu a vykladá cargo aj pre okolité najmä balkánske krajiny. Pre Cargolux časť letov vykonávajú aj B-747 americkej spoločnosti World Airways. Pravidelné nákladné lety z Istanbulu do maďarského hlavného mesta začala spoločnosť Turkish Cargo. V budúcom roku sa chystá otvoriť priame spojenie z Hongkongu spoločnosť Cathay Pacific Cargo. V Budapešti sa pravidelne, hoci na ad hoc letoch, objavujú aj ruskí cargo dopravcovia, ale aj spoločnosti Icelandair Cargo či EL AL Cargo. V preprave cestujúcich je Budapešť po Prahe dvojkou medzi letiskami v postkomunistických krajinách Európskej únie. V doprave nákladu je jednotkou a trúfa si aj na konkurenciu vo Viedni, ktorá ešte donedávna sťahovala cargo z Maďarska. V súčasnosti Viedňou prejde dvaapolkrát viac leteckého carga než Budapešťou (bez carga prepravovaného kamiónmi), ale viedenské objemy stagnujú i klesajú, lebo mierne ubúda počet nákladných letov. V Budapešti však rýchlo pribúdajú. Viedeň má výhodu, že vyše polovica nákladu prichádza v podpalubí lietadiel, ale v ostatnom čase sa v Budapešti rozvíja aj tento segment. Každé lietadlo American Airlines a Delta Air Lines do NewYorku má v podpalubí priestor na desať ton nákladu a Qatar Airways osem ton.
Maďarsko chce potvrdiť rovnú daň ústavným zákonom
5. decembra 2011 - (sita)
Maďarská vláda chce začleniť princíp rovnej dane do ústavy. Počíta s tým návrh zákona, ktorý zverejnil maďarský parlament v pondelok na svojej internetovej stránke. Mechanizmus výpočtu sadzby rovnej dane má zohľadňovať náklady spojené s výchovou detí. Jednotná sadzba dane z príjmu fyzických osôb má byť v Maďarsku záväzná od 1. januára 2013, na zisky firiem sa bude ústavná garancia podľa návrhu zákona vzťahovať od 1. januára 2015. Zákon o stabilite verejných financií, ktorý pripravil minister hospodárstva György Matolcsy, definuje pravidlá rozpočtového plánovania, ako aj základné parametre dôchodkového a daňového systému. Podľa návrhu má štátny dôchodkový systému garantovať vyplácanie a udržanie reálnej hodnoty penzií.
Maďarsko odloží účinnosť zákona o znižovaní dlhu
5. decembra 2011 - (sita)
Ústavný zákon o znižovaní verejného dlhu začne Maďarsko pravdepodobne uplatňovať až v roku 2016 a nie na budúci rok, ako sa pôvodne plánovalo. Vyplýva to z návrhu zákona, ktorý predložila vláda do parlamentu. Maďarský premiér Viktor Orbán minulý týždeň varoval, že ekonomika sa v budúcom roku môže prepadnúť do recesie. Odklad nových pravidiel, ktoré prikazujú postupné znižovanie verejného dlhu pod hranicu 50 % hrubého domáceho produktu (HDP) krajiny, umožní vládnemu kabinetu v Budapešti vyhnúť sa prijímaniu nových úsporných opatrení v čase poklesu ekonomiky. Pred rokom 2016, kedy nadobudnú účinnosť nové sprísnené pravidlá, bude krajina konsolidovať svoj rozpočet v zmysle požiadaviek konvergenčného plánu pre vstup Maďarska do eurozóny, uvádza sa ďalej v návrhu zákona. Problémy s vysokým dlhom prinútili Maďarsko, aby v roku 2008 ako prvý členský štát EÚ požiadalo o pomoc od Medzinárodného menového fondu (MMF). Celkový verejný dlh Maďarska v súčasnosti dosahuje 80 % HDP krajiny. Vláda v Budapešti minulý mesiac oznámila, že s MMF a EÚ chce rokovať o nových programoch preventívnej finančnej pomoci.
Maďari už pred Vianocami budú rokovať o pomoci od MMF
5. decembra 2011 - (sita)
Maďarsko sa skontaktovalo s Medzinárodným menovým fondom (MMF) v súvislosti s rokovaniami o potenciálnej novej dohode o pomoci. Neformálne rokovania by mohli odštartovať pred Vianocami. Povedal to v pondelok maďarský minister národného rozvoja Tamás Fellegi, ktorý povedie delegáciu krajiny. „Sme v procese prípravy časového harmonogramu,” uviedol Fellegi na tlačovej konferencii. „V prvom kole pôjde o neoficiálne rokovania, o určitý druh neformálnej schôdzky medzi partnermi. Dúfam, že to môže byť pred Vianocami alebo v prvom januárovom týždni,” konštatoval. Maďarský minister národného rozvoja ďalej uviedol, že v januári sa môžu začať formálne a skutočné rokovania. Za situácie, keď sa v Európe šíri dlhová kríza sa Maďarsko minulý mesiac opäť obrátilo na Medzinárodný menový fond a Európsku úniu so žiadosťou o uzavretie dohody o pomoci. Bez finančnej podpory MMF a EÚ bola krajina viac ako rok.
Maďarsko pod tlakom
6. decembra 2011 - (Joachim Becker - Pravda)
Východoeurópske štáty vstupujú do nového kola krízy. Úverové toky zo západoeurópskych bánk opäť vysychajú. Maďarsko je prvou krajinou z tohto regiónu, ktoré žiada Medzinárodný menový fond opäť o pomoc. Západoeurópske banky čelia narastajúcim problémom s refinancovaním svojich aktivít a rovnako na ne doliehajú zvýšené požiadavky kapitálovej primeranosti. Musia tiež skladať účty za svoju predchádzajúcu úverovú politiku. Pôžičky totiž v rokoch pred krízou rástli závratným tempom. Objem pôžičiek poskytnutých dcérskymi spoločnosťami materských bánk často výrazne presahoval objem vkladov. Údaje o pomere úverov ku vkladom v prípade rakúskej Erste Bank napríklad hovoria o 200% v Maďarsku, 150 % v Chorvátsku a 140 % v Rumunsku. Raiffeisen zaznamenala v tomto indikátore hodnotu 150 % na Ukrajine a 130 % v Rumunsku. Z týchto údajov vyplýva, že domáce úverovanie sa do značnej časti financovalo zo zahraničných pôžičiek. Bola to teda mimoriadne riskantná aktivita. Značná časť domácich úverov v týchto štátoch bola navyše denominovaná v eurách alebo švajčiarskych frankoch. Znehodnotenie národných mien dostalo dlžníkov a banky pod veľký tlak, pretože zvýšilo náklady splácania dlhov v cudzích menách. Pre veľa dlžníkov je tento tlak neúnosný. Podobne ako švédske banky v pobaltských štátoch aj rakúske v rokoch pred krízou aktívne futrovali úvery v cudzej mene do spomínaných ekonomík. Robili tak napriek tomu, že muselo byť jasné, že takéto úverovanie je pre prípadné znehodnotenie národných mien mimoriadne riskantné. Podobná úverová politika spôsobila v rokoch 2001 a 2002 pohromu v Argentíne a Uruguaji. Zahraničná kontrola bankového sektora a vysoká miera spoliehania sa na zahraničné úvery stavia krajiny východnej Európy do mimoriadne neistej pozície. Mimoriadne zraniteľné je najmä Maďarsko. Od začiatku roka sa forint znehodnotil o 13 %. Štát zatiaľ musí platiť veľmi vysoké úrokové sadzby - až 8,8 % za desaťročné pôžičky. V polovici novembra Maďarsko požiadalo opäť o pomoc z programu MMF a EÚ. Predtým tak spravilo ako prvý štát v regióne v roku 2008. V novej fáze krízy mu tak v tomto smere patrí opäť stredoeurópsky primát. Maďarská vláda sa však nechce uchádzať o klasickú pohotovostnú dohodu s prísnymi podmienkami, ale skôr o financie z flexibilnej alebo z preventívnej úverovej linky MMF. Finančné záujmové skupiny ale neprepásli príležitosť dostať Orbánovu vládu pod tlak znížením ratingu. Hoci biznisu vyhovuje rovná daň a protiodborárske opatrenia Fideszu, nevoňajú mu mnohé aspekty vládnej politiky v oblasti bánk. Bankám sa nepáči najmä to, že vláda - ako prvá a jediná v regióne - otvorila akútny problém zadlženosti v cudzej mene. Politika Budapešti totiž umožňuje držiteľom starších dlhov v eurách, či švajčiarskych frankoch splácať za zvýhodneného výmenného kurzu 180 forintov za frank a 250 forintov za euro. To boli kurzy bežné v období pred krízou. Praktické dôsledky sú zatiaľ obmedzené, pretože aktuálne je iba málo dlžníkov schopných splácať. Banky sa ale boja precedensu. Nie sú ochotné čeliť následkom svojej mimoriadne riskantnej úverovej politiky. Rakúsko v tejto veci podalo proti maďarskej vláde sťažnosť Európskej komisii. Banky navyše odmietajú dočasné mimoriadne zdanenie bankového sektora. Je vysoko pravdepodobné, že zahraničné banky využijú príležitosť rokovaní Maďarska s MMF a EK, aby brojili proti reguláciám, ktoré sa im nepáčia.
L. Kövér ostro kritizoval Medzinárodný menový fond
5. decembra 2011 - (tasr)
Predseda maďarského parlamentu László Kövér v nedeľu (4.12.) večer v maďarskej verejnoprávnej televízii Duna TV ostro kritizoval Medzinárodný menový fond (MMF), dodal však, že Maďarsko sa nemôže vyhnúť spolupráci s touto hospodárskou organizáciou. V relácii Heti hírmondó šéf zákonodarného zboru vyhlásil, že má veľmi zlý názor o medzinárodných hospodárskych organizáciách. Podotkol však, že nikto si v Maďarsku nemyslel, že by sa mala úplne zrušiť spolupráca s nimi. „Mali ste sa postarať o to, aby sa podarilo predísť tejto svetovej hospodárskej kríze, tejto situácii na pokraji krachu,” konštatoval na margo MMF Kövér. Podľa neho MMF je typickou organizáciou, ktorá udržiava základy zlého systému. Dodal, že je inou otázkou, či za danej situácie si krajina, akou je Maďarsko, môže dovoliť obísť spoluprácu s MMF. Otázkou budúcnosti je, akú pozíciu pri vytvorení spolupráce Maďarsko získa. „Bude to úloha podriadeného, alebo skutočná pozícia vyjednávača, v ktorej bude môcť Maďarsko uplatniť svoje národné záujmy, napríklad v základných spoločensko-politických otázkach,” položil Kövér rečnícku otázku. Maďarsko si v roku 2008 zabezpečilo od Európskej únie a MMF úver vo výške 25,1 miliardy USD (18,38 miliardy eur), minulý rok sa však rozhodlo, že pohotovostný úver neobnoví. Vlani v júli delegácia MMF a EÚ prerušila hodnotenie úverového programu Maďarska. Uviedla, že Budapešť musí prijať tvrdšie opatrenia, aby splnila dohodnuté ciele týkajúce sa znižovania rozpočtového deficitu. Maďarské ministerstvo národného hospodárstva 17. novembra 2011 vyhlásilo, že Maďarsko v rámci bežnej ročnej konzultácie s MMF začne s fondom rokovať o spolupráci nového typu.
Na nových minciach bude od januára 2012 uvedené už iba Maďarsko
6. decembra 2011 - (tasr)
Na rube mincí maďarského forintu, ktoré budú razené po 1. januári 2012, bude namiesto Maďarskej republiky uvedené už iba Maďarsko. Zmenu v súlade s názvom krajiny podľa novej ústavy, platnej od začiatku budúceho roka, nariadil prezident Maďarskej národnej banky. Ako uviedol maďarský úradný vestník Magyar Közlöny, zmena sa bude týkať mincí s hodnotou 5, 10, 20, 50, 100 a 200 forintov. Líce mincí zostáva nezmenené. Podľa novej ústavy, prijatej v apríli, sa názov Maďarská republika (Magyar Köztársaság) zmení na Maďarsko (Magyarország). Vláda postupne nahradí starý názov novým vo všetkých zákonoch a zmenených bude aj 73 tabúľ na hraničných priechodoch. Príslušné návrhy zákonov už vláda predložila zákonodarnému zboru.
Kövér navrhol, aby zahraniční Maďari mohli kandidovať vo voľbách
5. decembra 2011 - (tasr)
Predseda maďarského parlamentu László Kövér dnes predložil zákonodarnému zboru pozmeňujúci návrh k návrhu zákona o voľbách, podľa ktorého by maďarskí občania žijúci v zahraničí mali namiesto jedného hlasu až dva volebné hlasy a mali by aj možnosť kandidovať, informovala maďarská tlačová agentúra MTI. Zahraniční Maďari by volili zo straníckej kandidátky v Maďarsku a volili by aj z kandidátky zahraničného volebného obvodu, ktorý by pre nich zriadili. O zaradenie na zahraničnú kandidátku by sa mohli uchádzať nezávislí občania MR, ktorí nemajú bydlisko v Maďarsku. Podmienkou by bolo zozbierať najmenej 1500 odporúčaní maďarských občanov žijúcich v zahraničí. Mandát zo zahraničného volebného obvodu by podľa Kövérovho návrhu dostal kandidát, ktorý by dosiahol, prípadne prekročil najnižší počet hlasov odovzdaných pre víťazného kandidáta v individuálnom volebnom obvode v Maďarsku. Podľa doterajšieho návrhu volebného zákona by mohli maďarskí občania, ktorí nemajú bydlisko v Maďarsku, odovzdať hlas iba na stranícku kandidátku.
Pre Maďarov v zahraničí chystajú právo kandidovať
6. decembra 2011 - (tasr)
Zahraniční Maďari zrejme budú môcť oveľa viac zasahovať do politického diania u našich južných susedov, než sa doteraz predpokladalo. Šéf maďarského parlamentu László Kövér totiž prišiel včera do parlamentu s návrhom, aby mali namiesto jedného až dva volebné hlasy a takisto mohli vo voľbách kandidovať. Práve udeľovanie dvojakého občianstva Maďarom žijúcim v okolitých krajinách je dôvodom sporu medzi Slovenskom a Maďarskom. Včerajší Kövérov návrh pritom doteraz zachádza najďalej v právach, ktoré chce Budapešť svojim občanom v zahraničí uznať. Zahraniční Maďari by podľa politika vládneho Fideszu volili zo straníckej kandidátky v Maďarsku a volili by aj z kandidátky zahraničného volebného obvodu, ktorý by pre nich zriadili. O zaradenie na zahraničnú kandidátku by sa mohli uchádzať nezávislí maďarskí občania, ktorí nemajú bydlisko v Maďarsku. Podmienkou by bolo zozbierať najmenej 1 500 odporúčaní maďarských občanov žijúcich v zahraničí. Mandát zo zahraničného volebného obvodu by podľa Kövérovho návrhu dostal kandidát, ktorý by dosiahol, prípadne prekročil najnižší počet hlasov odovzdaných pre víťazného kandidáta v individuálnom volebnom obvode v Maďarsku.
Pre Maďarov v zahraničí chystajú právo kandidovať vo voľbách
6. decembra 2011 - (tasr)
Zahraniční Maďari zrejme budú môcť oveľa viac zasahovať do politického diania u našich južných susedov, než sa doteraz predpokladalo. Šéf maďarského parlamentu László Kövér totiž prišiel včera do parlamentu s návrhom, aby mali namiesto jedného až dva volebné hlasy a takisto mohli vo voľbách kandidovať. Práve udeľovanie dvojakého občianstva Maďarom žijúcim v okolitých krajinách je dôvodom sporu medzi Slovenskom a Maďarskom. Včerajší Kövérov návrh pritom doteraz zachádza najďalej v právach, ktoré chce Budapešť svojim občanom v zahraničí uznať. Zahraniční Maďari by podľa politika vládneho Fideszu volili zo straníckej kandidátky v Maďarsku a volili by aj z kandidátky zahraničného volebného obvodu, ktorý by pre nich zriadili. O zaradenie na zahraničnú kandidátku by sa mohli uchádzať nezávislí maďarskí občania, ktorí nemajú bydlisko v Maďarsku. Podmienkou by bolo zozbierať najmenej 1 500 odporúčaní maďarských občanov žijúcich v zahraničí. Mandát zo zahraničného volebného obvodu by podľa Kövérovho návrhu dostal kandidát, ktorý by dosiahol, prípadne prekročil najnižší počet hlasov odovzdaných pre víťazného kandidáta v individuálnom volebnom obvode v Maďarsku.
„Slovenské školy musia byť na zmiešanom území samozrejmosťou“
5. decembra 2011 - (tasr)
Z troch základných škôl (ZŠ) s vyučovacím jazykom slovenským v Komárne ZŠ na Pohraničnej ulici má existenčné problémy. Navštevuje ju nízky počet žiakov a preto jej hrozí zánik alebo zlúčenie s inou školou. Predseda Výboru NR SR pre vzdelávanie, vedu, mládež a šport Dušan Čaplovič sa rozhodol preto navštíviť Komárno a s jeho predstaviteľmi hľadať riešenia pre zachovanie školy. „Považujem za dôležité, aby slovenské školy boli na národnostne zmiešanom území samozrejmosťou,” zdôraznil Čaplovič s tým, že bude dnes rokovať s primátorom mesta a zástupcami školy. „Podľa môjho názoru je potrebné hľadať také riešenie, aby škola zotrvala vo svojich priestoroch a učitelia, žiaci a rodičia neboli traumatizovaní týmto problémom,” podčiarkol. Dodal, že Slováci sú v tomto meste v postavení menšiny, preto bude požadovať osobitné financovanie školy z prostriedkov mesta aj podporu zo strany ministerstva školstva. „V priebehu pracovného výjazdu navštívim tiež ZŠ s vyučovacím jazykom slovenským vo Svätom Petre, ktorá oslávila 65. výročie svojho založenia. So zástupcami obce budem diskutovať o podpore národnostného školstva,” uviedol predseda parlamentného výboru.
Maďarsko prijme spoločnú menu asi až po roku 2020
5. decembra 2011 - (sita)
Maďarský minister hospodárstva György Matolcsy v pondelok informoval, že Maďarsko pravdepodobne prijme spoločnú európsku menu až po roku 2020. Znamenalo by to ďalšie zdržanie procesu prijatia spoločnej európskej meny v Maďarsku. Predpokladalo sa, že náš južný sused vymení maďarský forint za euro v druhej polovici tohto desaťročia. „Budeme členmi eurozóny pravdepodobne po roku 2020,” uviedol Matolcsy. „Ako členská krajina EÚ by sme chceli povedať naším priateľom, aby vytvorili fíškálnu úniu tak rýchlo, ako je to len možné, a potom budeme môcť prijať spoločnú európsku menu,” dodal minister. Pôvodne sa predpokladalo, že sa Maďarsko stane členom eurozóny v období medzi rokmi 2018 až 2020.
Stovky ľudí protestovali proti Orbánovej vláde
3. decembra 2011 - (sita)
Stovky Maďarov v sobotu v Budapešti protestovali proti politike súčasnej vlády pod vedením premiéra Viktora Orbána. Protesty zorganizovali viaceré skupiny vrátane odborov, ale aj občianskych aktivistov. Jedna z najmasovejších demonštrácií sa odohrala pred budovou Maďarskej akadémie vied, kde s prejavmi vystúpili viacerí intelektuáli. Ďalšiu demonštráciu zorganizovali aj s pomocou sociálnej siete Facebook s cieľom dosiahnuť odvolanie ministra hospodárstva Györgya Matolcsyho, ktoré obviňujú zo „zrady maďarských záujmov” pri rokovaní o podmienkach úveru od Medzinárodného menového fondu.
Odborári, ale aj vojaci a policajti demonštrovali v uliciach Budapešti
3. decembra 2011 - (tasr)
Na viacerých miestach v Budapešti sa dnes konali protivládne demonštrácie odborárov pod mottom „Ide o Tvoj život!”. Odborové fórum pre spoluprácu (SZEF) oslovilo stovky občanov, ktorí sa aktívne zapojili dnes do protestu voči školskej a zdravotníckej politike kabinetu premiéra Viktora Orbána, ako aj voči opatreniam, ktoré sa negatívne dotýkajú zamestnancov. Z námestia pred maďarským parlamentom, z parkoviska pred rezortom verejnej správy a spravodlivosti putovali demonštranti ulicami hlavného mesta v sprievode troch starých vozidiel záchrannej služby, z ktorých jedno malo zapnuté sirénu a dva majáky. K protestnej akcii SZEF sa pripojili štyri ďalšie odborové subjekty, tak Celoštátny zväz maďarských odborov (MSZOSZ), Zväz autonómnych odborov (ASZSZ), Liga odborov či Odborové zoskupenie inteligencie (ÉSZT). Paralelne prebiehala v inej lokalite maďarského hlavného mesta aj demonštrácia Hnutia maďarskej solidarity, na ktorej sa zúčastnili hlavne vojaci, policajti, členovia hasičského zboru, colníci a zamestnanci chemického priemyslu. Aj tu sa zišli rádovo stovky občanov, ktoré sa popoludní presunuli z Budína do Pešti. Všetci demonštranti by sa v popoludňajších hodinách mali stretnúť na Széchenyiho námestí. Maďarský minister hospodárstva György Matolcsy v piatok informoval, že sa účastníkmi tripartitných rokovaní dohodol na novej podobe tých častí zákonníka práce, ktoré sa týkajú kolektívnych práv pracujúcich. Na predmetných rokovaniach sa zúčastnili aj zástupcovia niektorých odborových organizácií, ktoré sa dnes zapojili do protestov. Ich kolegovia zo SZEF však v stanovisku pre MTI označili za „neprijateľné a nepochopiteľné”, že sa zástupcovia iných odborových centrál prepožičali na dohodu o istých častiach zákonníka práce, ktorú v súčasnej podobe maďarské odborové hnutie ako celok nepodporuje.
Vyhlásenie Lomniciho a Tőkésa „proti diskriminácii maďarstva“
4. decembra 2011 - (Hajba Ferenc - Népszabadság)
V spoločnom vyhlásení vyzývajú maďarskú a medzinárodnú verejnosť na vystúpenie proti „diskriminácii maďarstva” predseda Rady pre ľudskú dôstojnosť Zoltán Lomnici a podpredseda Európskeho parlamentu László Tőkés, predseda Sedmohradskej maďarskej Národnej rady. Vo vyhlásení, ktoré poskytli MTI v nedeľu - ktorú podpísal poverený predseda Sedmohradskej maďarskej ľudovej strany Tibor T. Túró a Olivér Boldoghy, komárňanský herec-podnikateľ, ktorému odobrali slovenské občianstvo - napísali, že „je neustále porušovaná národnú dôstojnosť zahraničného maďarstva a Európska únia to bez slova strpí”. Podľa ich stanoviska vedúce orgány EÚ sa nechcú zaoberať právami národnostných menšín a ľudské práva nebránia dostatočne účinne v prípadoch, keď sa za porušovaním práv skrývajú protimaďarské nálady. Zdôraznili: okrem iného považujú za neprijateľné, že „Jánosa Esterházyho slovenský prezident označuje za vojnového zločinca, pamätníky obetiam krviprelievania na Južnej zemi sú neustále ničené. Ďalej zbavujú slovenského občianstva každého, kto sa otvorene hlási k väzbe k svojej materskej krajine”.
„Mladí Slováci žijúci v Maďarsku neprijímajú jazyk svojich predkov“
3. decembra 2011 - (tasr)
Vážnym problémom Slovákov žijúcich v Maďarsku je, že mladí ľudia neprijímajú jazyk svojich predkov. Zaznelo to dnes v severomaďarskej obci Mlynky (Pilisszentkereszt) na konferencii s názvom „Ako ďalej, Slováci v Maďarsku?”, ktorú zorganizoval Zväz Slovákov v Maďarsku (ZSM) v spolupráci so Združením a regionálnym kultúrnym strediskom pilíšskych Slovákov. „Naše deti už 30 rokov, alebo možno že viac, neprijímajú to nárečie, s ktorým staršia generácia ešte rozpráva, takže tie veľmi zlé štatistiky o tom, že koľkí sa prihlásia, že mi je materinským jazykom slovenčina, tkvie práve v tomto, že mladá generácia neprijíma tento jazyk,“ povedala pre TASR moderátorka konferencie - profesorka Univerzity Loránda Eötvösa v Budapešti Anna Divičanová. Podľa jej slov sa vynára otázka, či sa Slováci zrieknu toho jazyka, alebo budú národnosťou, ktorá je ešte stále veľmi pevne naviazaná na svoju kultúru, na svoje tradície a „hľadá svoju prítomnosť a budúcnosť v tom, aby bola novým typom národnosti”. „My si musíme nájsť nové metódy k tomu, aby sme sa dostali do roviny slovenského hovoreného a literárneho jazyka. My sme si množstvo inštitúcií založili a v inštitúciách používame ten jazyk. Ale len tak si môžeme získať mladých, ak ich naučíme tejto hovorenej slovenčine. To je pre nás veľmi ťažká otázka, v tom očakávame práve zo strany Slovenska, slovenských inštitúcií veľkú pomoc,” konštatovala Divičanová. Predseda Vedeckej rady Výskumného ústavu Slovákov v Maďarsku Matej Šipický ocenil, že v Maďarsku bol prijatý zákon o národnostných menšinách. Dodal však, že vo všeobecnosti je v maďarskej spoločnosti slabý záujem a málo informácií o tamojších národnostiach. Teritoriálny expert Úradu pre Slovákov žijúcich v zahraničí Milan Kurucz vyzdvihol zodpovednosť Slovákov žijúcich v Maďarsku, ktorú prejavujú za svoje spoločenstvo. Spomalenie a zastavenie negatívnych tendencií slovenského spoločenstva v uplynulých desaťročiach v Maďarsku bolo podľa jeho slov výsledkom úsilia desiatok ľudí. „V tomto treba pokračovať,” zdôraznil Kurucz, ktorý vyzdvihol dôležitosť generačnej kontinuity. Pripomenul, že Slovensko posiela troch hosťujúcich učiteľov, prebieha metodické doškoľovanie učiteľov, zrekonštruovali sa budovy slovenských škôl v Sarvaši, Slovenskom Komlóši a pripravuje sa rekonštrukcia školy v Békešskej Čabe. Expert upozornil na postupný zánik slovakistiky na maďarských univerzitách. Slovensko podľa jeho slov bude musieť v tejto oblasti robiť vážne kroky. Nespokojnosť vyjadril aj s poklesom záujmu o štipendiá na štúdium na slovenských vysokých školách. Dôvodom môže byť nedostatočná znalosť slovenčiny, dodal. Účastníci konferencie sa zaoberal otázkami miesta Slovákov medzi národnosťami v Maďarsku, slovenskej menšiny v Maďarsku v kontexte aktualizácie koncepcie starostlivosti Slovenskej republiky o Slovákov žijúcich v zahraničí, slovenského jazyka v Maďarsku očami vedúcich predstaviteľov slovenskej národnosti, záujmov slovenskej výučby v návrhu nového školského zákona, výchovy slovenskej inteligencie v Maďarsku, či budúcnosti slovenskej občianskej sféry. Do programu podujatia sa zapojili i hlavná vedecká pracovníčka Výskumného ústavu Slovákov v Maďarsku Alžbeta Uhrinová, vedúci národnostného oddelenia Ministerstva národných zdrojov MR Štefan Kraslán a zakladateľ a redaktor nezávislého slovenského portálu v Maďarsku oslovma.hu Imrich Fuhl.
http://www.oslovma.hu/index.php/sk/aktuality/149-aktuality1
-aktuality1/584-konferencia-ako-alej-slovaci-v-maarsku
Jozef Schwarz: Historické východiská a drobná práca
Matej Šipický: „Národnosti v štáte Maďarov - Kde je naše miesto?“
Milan Kurucz: „Slovenská komunita bez slovenského jazyka?“
Claude Baláž: „Slováci v Maďarsku a ich šance na prežitie“
Anton Paulik: „Ako ďalej, občianske organizácie Slovákov v Maďarsku?“
V Mlynkoch sa začala konferencia Ako ďalej, Slováci v Maďarsku?
2. decembra 2011 - (tasr)
Dvojdňová konferencia s názvom „Ako ďalej, Slováci v Maďarsku?” sa dnes podvečer začala v severomaďarskej obci Mlynky (Pilisszentkereszt). TASR o tom informoval zakladateľ a redaktor nezávislého slovenského portálu v Maďarsku oslovma.hu Imrich Fuhl. Podujatie sa koná v obci s najvyšším pomerom obyvateľstva hlásiaceho sa k slovenskej národnosti v Maďarsku. Cieľom konferencie, ktorú zorganizoval Zväz Slovákov v Maďarsku (ZSM) v spolupráci so Združením a regionálnym kultúrnym strediskom pilíšskych Slovákov, je zhodnotenie súčasnosti a načrtnutie perspektívy života slovenskej menšiny žijúcej v Maďarsku. Účastníci konferencie sa budú zaoberať otázkami miesta Slovákov medzi národnosťami v Maďarsku, postavenia slovenskej menšiny v Maďarsku v kontexte aktualizácie koncepcie starostlivosti SR o Slovákov žijúcich v zahraničí, slovenského jazyka v Maďarsku očami vedúcich predstaviteľov slovenskej národnosti, záujmov slovenskej výučby v návrhu nového školského zákona, výchovy slovenskej inteligencie v Maďarsku, či budúcnosti slovenskej občianskej sféry. S prejavmi vystúpia predsedníčka ZSM Ruženka Egyedová Baráneková, profesorka Univerzity Loránda Eötvösa v Budapešti Anna Divičanová, tajomníčka ZSM Monika Szabová, predseda Vedeckej rady Výskumného ústavu Slovákov v Maďarsku Matej Šipický, teritoriálny expert Úradu pre Slovákov žijúcich v zahraničí Milan Kurucz, poradca Úradu pre Slovákov žijúcich v zahraničí Claude Baláž, hlavná vedecká pracovníčka Výskumného ústavu Slovákov v Maďarsku Alžbeta Uhrinová, vedúci národnostného oddelenia Ministerstva národných zdrojov MR Štefan Kraslán a Imrich Fuhl.
Spisovateľ Sándor Márai sa symbolicky vracia domov
2. decembra 2011 - (webnoviny.sk)
Literárne a divadelné popoludnie venované významnému maďarskému spisovateľovi Sándorovi Máraiovi si pripomenie jeho tvorbu v čítanej aj scénickej forme. Košický rodák Sándor Márai, vlastným menom Sándor Grosschmid (1900-1989), patrí medzi tých maďarských spisovateľov dvadsiateho storočia, ktorých dielo doceňujeme u nás až v súčasnosti. Spisovateľ, ktorý v roku 1948 definitívne opustil Maďarsko a na dlhé štyri desaťročia tak zmizol nielen z krajiny ale aj z maďarskej literatúry, sa teraz symbolicky vracia do Košíc. Márai pochádzal z meštianskej rodiny a vypracoval sa na kozmopolitného intelektuála, no i napriek tomu vo svojich dielach nikdy neprestal obhajovať hodnoty meštianstva. Hoci sa po krátkych pobytoch vo Švajčiarsku a Taliansku napokon usadil v USA, neprestával písať po maďarsky. Vrchol jeho tvorby predstavujú prózy Spoveď občana, Zem, zem! a románový cyklus Dielo Garrenovcov. V slovenskom preklade vyšla aj novela Sviečky zhoria do tla či Nebo a zem. Po smrti bratov, adoptívneho syna a manželky, s ktorou žil od roku 1923, Márai svoj život v emigrácii dobrovoľne ukončil vo februári 1989. Jeho diela postupne ožívajú aj v slovenských prekladoch a vďaka nim sa symbolicky vráti do svojho rodiska. V nedeľu 4. decembra 2011 sa v košickej kaviarni Thália uskutoční literárne poludnie venované Sándorovi Máraiovi. Slovenský preklad jeho literárneho diela predstaví dramatik a režisér Silvester Lavrík za účasti podpredsedu vlády SR pre ľudské práva a národnostné menšiny Rudolfa Chmela a riaditeľa vydavateľstva Kalligram, ktoré Máraiho dielo vydáva, Lászlóa Szigetiho. Počas prezentácie odznejú čítania z románov Spoveď mešťana - v podaní Silvestra Lavríka a Sviece zhoria do tla v podaní Aleny Ďuránovej. Po knižnej prezentácii, ktorá začína o 17. hod. bude uvedená divadelná premiéra dvojjazyčnej inscenácie na motívy Máraiho diel Ako naučiť meštianskeho psa poslušnosti v réžii Silvestra Lavríka. Obidve podujatia sú otvorené širokej verejnosti.
Maďarsko trvá na telekomunikačnej dani
2. decembra 2011 - (sita)
Maďarsko v liste Európskej komisii (EK) uviedlo, že mimoriadna daň uvalená na telekomunikačný sektor na roky 2010 až 2012 neporušuje pravidlá Európskej únie a Budapešť ju nezruší. Informovalo o tom v piatok maďarské ministerstvo zahraničia. EK konštatovala, že daň voči telekomunikačnému sektoru na obdobie troch rokov v hodnote vyše 180 mld. forintov (HUF), je nelegálna a EK Maďarsko zažaluje na Európskom súdnom dvore, ak sa krajina pravidlám EÚ nepodriadi. Maďarské ministerstvo zahraničia v piatok informovalo agentúru Reuters, že 29. novembra poslalo Bruselu list, v ktorom trvá na tom, že daň legislatíve EÚ neodporuje. „Osobitná sektorová daň nemá za cieľ ovplyvniť aktivity podnikov, ale ide o dočasné mimoriadne príspevky zo strany daňových poplatníkov, ktorí dokážu zniesť dane nad rámec všeobecných daňových požiadaviek v záujme zlepšenia štátneho rozpočtu,” uviedlo ministerstvo. Maďarsko využíva daň voči telekomunikačnému sektoru a ďalšie mimoriadne dane voči maloobchodným reťazcom, energetickým a finančným podnikom, aby zlepšilo svoj rozpočet a splnilo podmienku EÚ, podľa ktorej deficit štátneho rozpočtu nemôže byť vyšší ako 3 % hrubého domáceho produktu. Tieto dane a tiež iná neštandardná politika prispeli k podkopaniu dôvery trhu v stredopravicovú maďarskú vládu. To ju minulý mesiac donútilo uchádzať sa o novú finančnú pomoc od medzinárodných veriteľov vrátane Európskej únie.
Žaloba Maďarska proti Slovensku
1. decembra 2011 - (Duna TV - Híradó)
Európsky súd na 1. februára vytýčil termín prerokovania žaloby, ktorú Maďarsko podalo proti Slovensku kvôli tomu, že 21. augusta 2009 zakázalo vtedajšiemu prezidentovi László Sólyomovi návštevu Komárna. Maďarská vláda tento krok odsúdila už vtedy, lebo podľa nej Bratislava nesmela zakázať, aby vtedajší maďarský prezident prišiel do krajiny. O podanie na súd únie Maďarsko najprv požiadalo Európsku komisiu, ale Brusel vec posúdil v tom zmysle, že Slovensko neporušilo nariadenia únie týkajúce sa voľného pohybu. V histórii únie sa len v piatich prípadoch vyskytlo, že niektorý z členských štátoch bezprostredne žaloval iný členský štát.
Maďarská poslanecká „paľba” v EP vo veci Boldoghyho
1. decembra 2011 - (bumm.sk / mti)
Päť maďarských poslancov pozdvihlo hlas na stredajšom bruselskom parlamentnom zasadnutí Európskeho parlamentu proti tomu, že Olivér Boldoghy stratil slovenské občianstvo po tom, ako v lete prijal maďarské. Maďarskému hercovi zo Slovenska na základe novelizovaného slovenského zákona o štátnom občianstve odobrali jeho doterajšie práva. Novelu minulého roku Bratislava prijala v reakcii na rozhodnutie Budapešti o zjednodušenej naturalizácii zahraničných Maďarov. V EP v neskorých večerných hodinách v rámci takzvaných minútových vystúpení (predtým pred riadnym programom zasadnutia) vystúpil proti tomuto kroku László Tökés a Csaba Sógor sedmohradský, Edita Bauerová a Alajos Mészáros hornozemský poslanec, ako aj Kinga Gálová zo stany Fidesz. Tá posledne menovaná upozornila, že „takáto forma protiprávnosti je v rozpore s dôverou spoločenstva a aj slovenskou ústavou”. Dodala, že „tento závažný krok tvorí časť neustáleho zastrašovania postihujúceho menšinové maďarské spoločenstvo”. Podpredseda EP László Tökés označil „za neprijateľné a neudržateľné”, že Boldoghyho „kvôli jeho otvorenému prihláseniu sa k maďarstvu” zbavujú štátneho občianstva. Zároveň vyjadril výhrady, že na bývalej maďarskej univerzite v Targu Mures dnes už Maďari nemôžu otvoriť ani samostatný maďarský odbor. Edita Bauerová sa domnieva, že slovenský zákon sa už stal európskym problémom, lebo vedie aj k obmedzovaniu základných slobôd. Alajos Mészáros vyzdvihol: v mnohých oblastiach je únia už jednotná, ale „čo sa týka dvojakého občianstva, predsa len podvoľuje, aby táto téma narušila jej jednotu a prestíž”. „Od našich inštitúcií očakávame, aby konali v záujme toho, aby viacnásobné občianstvo v rámci EÚ nedostávalo občanov do nevýhodnej situácie,” konštatoval. Csaba Sógor sa domnieva, že „Slovensko chce zastrašiť svojich vlastných občanov, aby sa nehlásili k svojmu národu”. V Európe národov hranice národov vo väčšine prípadov nie sú zhodné s hranicami štátov a treba urobiť všetko v záujme toho, aby toto medzi štátmi nevyvolávalo napätie,” zdôraznil.
Americký kongres sa obrátil na Helsinský výbor
5. decembra 2011 - (bumm.sk / mti)
Americké maďarské združenie (AMSZ) z dôvodu vystúpenia slovenského štátu voči Olivérovi Boldoghymu, ktorý prijal maďarské občianstvo, vyzvalo Helsinský výbor amerického kongresu, aby kvôli porušovaniu práv maďarskej menšiny nadviazalo kontakt so Slovenskom. Vyplýva to z listu, ktorý MTI poskytol predseda organizácie Ferenc Koszorús koncom týždňa. „V rámci posledného protimaďarského incidentu Slovensko odňalo Olivérovi Boldoghymu občianstvo po tom, ako prijal dvojaké občianstvo. Toto rozhodnutie nie je len v rozpore s americkou a európskou praxou, ale porušuje aj slovenskú ústavu, ktorá konštatuje, že nikomu nie je možné odňať slovenské občianstvo proti jeho vôly,” zdôraznil predseda AMSZ v liste adresovanom predsedovi Helsinského výboru amerického kongresu, republikánskemu senátorovi Christopherovi H. Smithovi a demokratickému senátorovi Benjamin L. Cardinovi, spolupredsedovi výboru. „Toto rozhodnutie treba zrušiť,” uvádza predseda AMSZ v súvislosti s odňatím občianstva Olivérovi Boldoghymu, hercovi-podnikateľovi z Komárna. Poukázal na to, že tento krok treba skúmať v celistvosti s tými oficiálnymi slovenskými krokmi, ktoré vytvárajú nepriateľské prostredie pre maďarskú menšinu na Slovensku. List okrem iného upozorňuje na zmenu hraníc verejnej správy, jazykový zákon, odmietanie rehabilitácie Jánosa Esterházyho ako aj na to, že na základe iniciatívy extrémistu Jána Slotu slovenský parlament posilnil Benešove dekréty, ktoré Maďarov odsúdili ako kolektívnych vinníkov. (Sprievodný materiál priložený k listu podrobne vysvetľuje pozadie spomínaných problémov.) Ferenc Koszorús upozornil predsedov amerického Helsinského výboru na to, že vplyvná židovská organizácia ADL nedávno posmrtne vyznamenala Esterházyho, ktorý v roku 1942 v slovenskom parlamente ako jediný hlasoval proti deportácii Židov, Cenou odvahy Jána Karskiho. V odkaze Ferenc Koszorús poukázal na to, že pre udržanie bezpečnosti v strednej a východnej Európe je nevyhnutným prvkom rešpektovanie práv menšín. Vo viacerých častiach regiónu je pretrvávajúcim problémom nekorektné zaobchádzanie s Rómami, očividný antisemitizmus a v štátoch susediacich s Maďarskom, tak aj na Slovensku, pozorovateľná protimaďarskosť. „Etnická, národná a náboženská intolerancia a diskriminácia, nech by smerovala proti ktorejkoľvek skupine, je neprijateľná,” zdôrazňuje predseda AMSZ v liste zaslanom americkému zákonodarnému orgánu.
99-ročná učiteľka z Rimavskej Soboty prišla o slovenské občianstvo kvôli maďarskému
2. decembra 2011 - (tasr)
O slovenské občianstvo prišiel ďalší Maďar žijúci na Slovensku. Napísala to dnes maďarská tlačová agentúra MTI s tým, že ide o 99-ročnú učiteľku, ktorá sa narodila v roku 1912 v Rimavskej Sobote. Pani Tamásová podľa MTI opäť získala maďarské občianstvo zjednodušeným procesom v apríli tohto roka. Dôchodkyňa vedela o tom, že podľa zákona prijatého vládou Roberta Fica to musí nahlásiť, inak jej hrozí pokuta 3000 eur. Získanie maďarského občianstva preto listom oznámila slovenským orgánom. V liste odvolávajúc sa na slovenskú ústavu deklarovala, že sa nechce vzdať ani slovenského občianstva. Napriek tomu dostala oznámenie, že v pondelok musí odovzdať doklady o slovenskom občianstve. MTI pripomenula, že komárňanský podnikateľ Olivér Boldoghy 18. novembra oznámil, že mu Ministerstvo vnútra SR listom dalo na vedomie, že kvôli prijatiu maďarského občianstva bol prepustený zo štátneho zväzku a odoberú mu všetky slovenské doklady. V rozsiahlej správe MTI ďalej píše o doterajších reakciách a protestoch predstaviteľov maďarskej vlády, vrátane premiéra Viktora Orbána a ich prísľuboch, že podporia všetkých Maďarov, ktorí v zahraničí kvôli maďarskému občianstvu prídu o občianstvo krajiny, kde žijú.
Gyurcsány by neudelil zahraničným Maďarom volebné právo
1. decembra 2011 - (tasr)
O politike v Maďarsku by mali hlasovať iba tí, ktorí žijú v Maďarsku, platia odvody, dane a znášajú následky volebných rozhodnutí. Napísal to vo svojom blogu expremiér Ferenc Gyurcsány na margo volebného práva držiteľov maďarského občianstva žijúcich v zahraničí, ktoré má byť súčasťou teraz prerokúvaného návrhu volebného zákona. Gyurcsány, ktorý je predsedom Demokratickej koalície, vyzval opozičné strany na bojkot parlamentnej rozpravy o návrhu volebného zákona, ktorý vládne strany Maďarský občiansky zväz-Fidesz a Kresťanskodemokratická ľudová strana (KDNP) predložili na plenárne zasadnutie podľa jeho slov bez vecnej konzultácie. To je vo fungujúcej demokracii nepredstaviteľné, dodal. Podľa expremiéra návrh volebného zákona navyše sťažuje, ba takmer znemožňuje vymeniť terajšiu vládu. Bojkotu by bolo možné predísť, ak by sa - okrem iného - upravili hranice volebných okrskov, ktoré v navrhovanej podobe ponúkajú pravici jednostranné výhody, z volieb by sa vylúčilo volebné právo pre Maďarov žijúcich v zahraničí či zrušilo kompenzovanie hlasov víťaza volieb. Gyurcsány zdôraznil, že terajší premiér Viktor Orbán v roku 2004 klamal, keď sa konalo referendum o dvojakom občianstve. Tvrdil totiž, že ide iba o to, aby zahraničným Maďarom dali pas, aby mohli cestovať, pričom teraz je už zrejmé, že išlo iba o prvý krok. Volebné právo je druhým krokom. Bývalý ľavicový premiér poznamenal, že Orbánovi nejde o osud zahraničných Maďarov, iba o predĺženie moci Fideszu. Podľa neho o tom svedčí aj negatívny vzťah Fideszu k Demokratickému zväzu rumunských Maďarov (RMDSZ), ktorý vedie Béla Markó, či k Mostu-Híd Bélu Bugára.
Bezdomovci, my sme s vami, kričia Maďari
5. decembra 2011 - (Gregor Martin Papucsek - Hospodárske noviny)
Traja bradatí muži v pomerne zachovaných hrubých vetrovkách pripravujú oheň pod kotol, nad ktorým je rozprestretá „strecha” z igelitu a dosák. Dreva majú dosť, raždie i hrubšie vetvy si už nazbierali. Aj kuriva je naokolo dostatok. Sme v lese. V Budínskych vrchoch pri Budapešti, len kúsok od obľúbenej turistickej trasy. Trojica patrí medzi zhruba desaťtisíc bezdomovcov, ktorí žijú v maďarskej metropole a jej okolí. Práve s bezdomovectvom má skončiť novela priestupkového zákona, ktorá vstúpila do platnosti minulý týždeň. Okrem toho, že zakazuje zabrať verejné priestranstvo na „činnosť, ktorá pripomína bývanie”, čiže vlastne zakazuje bezdomovectvo, stanovuje aj tresty za porušenie zákona. Ak bezdomovca prichytia prvýkrát, dostane napomenutie, pri druhom prichytení už pokutu do výšky 500 eur alebo skončí vo väzení na jeden deň až dva mesiace. Keď ľudia prechádzajú okolo provizórneho bývania troch mužov v lese, odvracajú tvár a pridajú do kroku. Žeby mali strach? Trojici nie je príliš do reči. Ani sa nedozviem, či sú rodina, alebo starí kamaráti. Akurát sa priznajú, že v meste, v podchode pri Nyugati, teda Západnej stanici, bolo teplejšie. Ale odtiaľ ich vyhnali už v máji. Leto sa dalo prežiť ľahko tu, v lese, kde sa ľudí s podobným osudom zišlo na desiatky. Odtiaľto vyrážali na „lov” - či už k blízkym separovaným kontajnerom, aby odtiaľ vyberali možno zálohované fľaše a plechovky, alebo ďalej, do mesta, odkiaľ sa bezpečne vracali aj s dvojlitrovou bandaskou s lacným vínom. Aj títo chlapi v lese si usilovne poťahujú z fľaše, kým sa oheň nerozhorí. Niečím treba kúriť „zvnútra”... Po alkohole však v noci niet ani stopy na budapeštianskom Námestí Lujzy Blahovej pri obchodnom dome Corvin. Veď tu ani nie sú bezdomovci, ale aktivisti z hnutia Namiesto väzenia bývanie, aj zo známeho občianskeho združenia Mesto patrí každému. Pár desiatok ľudí tu bdie, trávi celú noc - na znak solidarity s bezdomovcami. Práve rôzne občianske združenia nazvali 1. december, keď novela vstúpila do platnosti, čiernym štvrtkom spoločenskej solidarity. Jeden z organizátorov Ármin Langer zdôrazňuje, že podobné akcie prebiehajú v ďalších budapeštianskych obvodoch i v desiatich mestách na vidieku. Ich cieľom je zosmiešniť novelu zákona, ktorú navrhla a v parlamente bez problémov presadila vláda premiéra Viktora Orbána. Pani Ágnes, dobre oblečená tridsiatnička, sa úplne vážne bojí, že sa „to” môže stať komukoľvek. Stačí, ak zrazu rodina nemá na zaplatenie nájomného. „Je smutné, že sa tu, na tomto proteste, zišlo tak málo ľudí,” dodáva jej priateľka. Podobný názor má aj József, ktorý takisto prišiel podporiť ľudí bez domova. „Trestať, kriminalizovať bezdomovcov, to je najhoršie riešenie. Pravda, takéto metódy tejto vláde nie sú cudzie ani v iných oblastiach,” tvrdí uzimené. Zároveň oceňuje najnovší nápad skupiny mladých ľudí, ktorá sa organizuje cez sociálnu sieť. Je to vzorec 1+1+1, čiže aby jeden dom zásoboval jedlom jedného bezdomovca počas jedného mesiaca... Trom chlapom v budínskych kopcoch pokuta a väzenie zrejme nehrozia, hoci aj les by mohol byť verejným priestranstvom. Môžu však argumentovať - ja nič, ja iba turista, a teraz neplatí ani zákaz rozkladania ohňa...
Čo v Maďarsku hrozí bezdomovcovi
- ak ho prichytia spať na ulici prvýkrát, dostane napomenutie
- pri druhom prichytení môže dostať pokutu až do výšky 500 eur
- ak nezaplatí pokutu, môže ísť do väzenia alebo policajnej cely na jeden deň až dva mesiace
Orbán zakázal bezdomovcov. Posiela ich za mreže
2. decembra 2011 - (hnonline.sk)
V Maďarsku odvčera platí zákaz bezdomovcov. Kto sa bude potulovať po vonku bez domova, môže dostať pokutu 430 eur alebo skončiť vo väzení. Návrh predložili poslanci vládneho Fideszu premiéra Viktora Orbána. Zákon v novembri bez problémov prešiel parlamentom, ktorý ovláda Orbánova pohodlná väčšina. Dôvodom prijatia kontroverznej legislatívy bolo to, že najmä metropola Budapešť a ďalšie veľké mestá prestávali zvládať narastajúci počet ľudí na ulici. Len v Budapešti pritom žije podľa odhadov na uliciach 10-tisíc ľudí. Zákon predpokladá, že tí, ktorých štátna alebo mestská polícia nájde spať na ulici, dostane najprv napomenutie. Keď ho pristihnú druhýkrát, nariadia mu zaplatiť pokutu. Ak nebude mať peniaze, pôjde za mreže. Právna úprava sa však stretla s obrovskou kritikou, predovšetkým zo strany mimovládnych humanitárnych organizácií, ktoré pomáhajú bezdomovcom. Podľa nich sa zákon nedá vymáhať a v ubytovniach je nedostatok miest. Medzi tými, ktorí zákon napadli, bol aj maďarský ombudsman pre ľudské práva, informovala BBC. Zástupca Maďarskej maltézskej charity Miklós Vecsei zase povedal, že zákon nebol prijatý na základe žiadnych racionálnych alebo profesionálnych kritérií, ale preto, že verejnosť už mala bezdomovcov jednoducho dosť. Podľa Vecseia dosiahla úroveň chudoby v Budapešti hrozivé rozmery. Nemožno ju však zakázať, ale vyliečiť. Sporný zákon navrhol poslanec Fideszu Máté Kocsis, ktorý je zároveň starostom jednej z mestských častí Budapešti. Podľa neho by práve miestne úrady mali prijať zodpovednosť za boj s bezdomovectvom a vypracovať nové plány či vybudovať ubytovne.
Bezdomovectvo sa v Maďarsku stalo trestným
1. decembra 2011 - (sita)
V Maďarsku vstúpil vo štvrtok do platnosti zákon, ktorý umožňuje trestať bezdomovcov potulujúcich sa v uliciach miest. V novembri schválený zákon, ktorý predložil poslanec vládneho Fideszu Máté Kocsis, zavádza pokuty v prepočte takmer 400 eur. Parlament chce takto bojovať proti veľkému počtu ľudí bez domova v uliciach hlavného mesta Budapešť. V 1,7-miliónovej maďarskej metropole sa údajne nachádza až 10-tisíc bezdomovcov. Podľa autora zákona sú Budapešťania z ich prítomnosti veľmi podráždení a miestne úrady by preto podľa jeho slov mali za ľudí bez domova prevziať zodpovednosť. Polícia môže podľa nového zákona človeka spiaceho na ulici najprv varovať, s druhým napomenutím však už môže prísť pokuta alebo dokonca väzenie. Legislatívu tvrdo kritizujú ľudskoprávne organizácie. Argumentujú faktom, že Budapešť nemá kapacity na poskytnutie nocľahu ľuďom na ulici, píše portál britskej stanice BBC.
Teroristi v Pešti
1. decembra 2011 - (Peter Morvay - Sme)
Nová maďarská všemocná tajná služba sa môže pustiť do práce. Maďarská vláda zriadi novú tajnú službu s doteraz nevídanými právomocami. Národné informačné a kriminalisticko-analytické stredisko napríklad získa voľný a neobmedzený prístup do všetkých štátnych databáz s údajmi občanov vrátane lekárskych, aby informácie z nich poskytovalo vláde a ministrovi vnútra. Nedá sa pochybovať, že nový úrad spolu s už existujúcimi, napríklad s vlani založeným Strediskom boja proti terorizmu, bude mať plné ruky práce. Musí predsa na pokyn vlády odhaliť a usvedčiť temné sily, odporné celosvetové sprisahanie, pre ktoré je maďarská ekonomika na dne a forint zrelý na ARO. Sedliacky rozum hovorí, že pri hľadaní nemusia chodiť ďaleko. Pomôcť by mohol minulotýždňový rebríček európskych ministrov financií denníka Financial Times, kde je ten budapeštiansky tretí odzadu. Za ním sú už len dvaja bývalí kolegovia, ktorí medzitým doministrovali: grécky a taliansky. Matolcsymu zatiaľ asi podobný osud nehrozí. Premiér Orbán sa natoľko stotožnil s metódami svojho obľúbeného ministra, že by jeho odvolaním priznal, že sa mýlil sám veľký vodca. A to, samozrejme, nepripadá do úvahy. 
Maďarsko predalo viac dlhopisov, ako očakávalo
1. decembra 2011 - (sita)
Maďarsku sa podarilo vo štvrtok predať viac štátnych dlhopisov, než pôvodne plánovalo. Pre Maďarsko to bola prvá emisia dlhopisov, odkedy medzinárodná ratingová agentúra Moody's znížila rating krajiny do špekulatívneho pásma. Maďarská vláda požiadala Medzinárodný menový fond o úverovú linku, a tak podporila aktíva krajiny. Maďarsku sa podarilo umiestniť vládne dlhopisy so splatnosťou tri, päť a desať rokov za 38 mld. forintov, pričom pôvodne ponúkali dlhopisy v hodnote 35 mld. forintov. Priemerný výnos dlhopisov bol vo štvrtok 8,44 %. „Aukcia španielskych a talianskych dlhopisov dnes išla dobre, a to tiež podporilo maďarské aktíva,” uviedol jeden z obchodníkov. Maďarský forint, ako aj vládne dlhopisy sa v minulých týždňoch výrazne prepadli, pretože sú citlivé na dlhovú krízu v eurozóne. Minulotýždňové zníženie ratingu vystrelilo výnosy maďarských dlhopisov až na úroveň okolo 9,5 %. Neúspešná aukcia by signalizovala finančné problémy krajiny v roku 2012.
Srbsko už môže opäť rátať s podporou Maďarska pri integrácii
5. decembra 2011 - (sita)
Srbsko môže opäť rátať s „bezvýhradnou” podporou Maďarska vo svojom eurointegračnom úsilí. Maďarský minister zahraničných vecí János Martonyi to vyhlásil po tom, ako srbský parlament v pondelok schválil nový rehabilitačný zákon, ktorý zamedzí uplatňovaniu princípu kolektívnej viny voči maďarskej národnostnej menšine. Zmena postoja nasleduje len mesiac po varovaní, že Maďarsko bude musieť „prehodnotiť” svoju podporu srbskej kandidatúre na členstvo v Európskej únii vzhľadom na prijatie kontroverzného reštitučného zákona týkajúceho sa majetku zhabaného bývalým komunistickým režimom. Legislatíva, ktorú srbský parlament schválil koncom septembra, totiž neumožňuje vrátenie alebo odškodnenie v prípadoch, ak bol poškodený vlastník počas vojny príslušníkom okupačných síl. Severné časti Srbska pritom v rokoch 1941 až 1944 okupovala maďarská armáda, do ktorej sa nechali naverbovať aj mnohí miestni Maďari. Rehabilitačný zákon bývalých príslušníkov nacistickej armády zbavuje osobnej trestnoprávnej zodpovednosti okrem prípadov, keď boli v minulosti usvedčení z vojnových zločinov. Ako uviedol Martonyi vo svojom vyhlásení, ktoré vydal pred pondelňajším stretnutím s európskymi rezortnými partnermi v Bruseli, Maďarsko „považuje túto záležitosť za uzavretú”. Štátny tajomník maďarského ministerstva zahraničných vecí Zsolt Németh medzitým vystúpil na tlačovej konferencii v Budapešti, kde novú srbskú legislatívu označil za významný úspech maďarskej diplomacie. Okrem srbskej vlády sa v tejto súvislosti poďakoval aj Zväzu vojvodinských Maďarov a všetkým maďarským politickým stranám. Zákon o vracaní majetku zhabaného juhoslovanským komunistickým režimom po druhej svetovej vojne srbský parlament schválil 26. septembra. Ide pritom o súčasť reforiem súvisiacich s úsilím Belehradu o vstup do EÚ. Reštitučný zákon predpokladá vrátenie nehnuteľnosti alebo pozemku v prípade, že je takýto krok ešte možný, alebo odškodnenie prostredníctvom dlhopisov špeciálneho štátneho fondu dotovaného sumou dve miliardy eur.
„Srbsko si zaslúži udelenie štatútu kandidátskej krajiny“
1. decembra 2011 - (tasr)
Slovenská republika ide na summit Európskej únie, ktorý sa uskutoční 9. decembra, s postojom, že Srbsko si zaslúži udelenie štatútu kandidátskej krajiny. Uviedol to dnes po skončení zasadania Rady pre zahraničné záležitosti veľvyslanec SR pri EÚ Ivan Korčok. „Slovensko to vidí tak, že Srbsko si zaslúži udelenie kandidátskeho štatútu a jednoznačne s týmto cieľom ideme aj do diskusie na Rade pre všeobecné záležitosti,” povedal Korčok. Z hľadiska záujmov Slovenska bola na dnešnej rade najzaujímavejšia diskusia o západnom Balkáne. V prvej časti sa ministri venovali vnútornému vývoju v tomto regióne, pričom napríklad v prípade Bosny a Hercegoviny konštatovali, že je vzdialená od nejakého pozitívneho vývoja. V súvislosti so Srbskom Korčok povedal, že podľa európskych diplomatov nastal istý pokrok v technických rozhovoroch Belehradu s Prištinou. Vysoká predstaviteľka EÚ pre zahraničnú a bezpečnostnú politiku Catherine Ashtonová naznačila, že ďalšie dohody sú na dosah. Dôležité však je, aby boli následne implementované. „Unisono bolo vyjadrené znepokojenie z eskalácie napätia na administratívnej línii v severnom Kosove. Na jednej strane sme ocenili úsilie Belehradu, ktoré bolo vyjadrené vo forme apelov na kosovských Srbov, aby situáciu neeskalovali, na druhej strane očakávame podobný prístup aj od Prištiny,” povedal Korčok. Slovenský diplomat zdôraznil, že diskusie o západnom Balkáne a ich načasovanie v predvečer zasadania Európskej rady nie sú náhodné. „Chcem zdôrazniť, že opäť raz prichádza čas, keď si uvedomujeme, ako dôležitý je intervenčný nástroj rozširovania Únie. Nástroj, ktorý máme v rukách na to, aby sme dokázali pozitívnym spôsobom zaangažovať lídrov tohto regiónu v prospech či už vnútorných reforiem, ale aj pokiaľ ide o ich vzájomné vzťahy,” konštatoval Korčok. Aj napriek tomu, že sa EÚ ako celok nachádza v komplikovanej ekonomickej situácii a rieši svoju krízu, je dôležité poskytnúť partnerom na západnom Balkáne, ktorých strategická vízia je stať sa členom EÚ, istotu, že samotné rozširovanie sa nedostáva do úzadia.
Slovenský Tokaj rozvoňal priestory Európskeho parlamentu
1. decembra 2011 - (tasr)
Posledný novembrový večer sa v Európskom parlamente (EP) niesol aj v znamení vína. Lepšie povedané v znamení kráľa vín a vína kráľov, ako povedala slovenská poslankyňa EP Katarína Smolková, ktorá spolu s bruselským zastúpením Košického samosprávneho kraja (KSK) prevzala záštitu nad kultúrno-gastronomickým podujatím Tokajská vínna cesta na Slovensku. Slovenská europoslankyňa pripomenula prítomným hosťom, že na východe Slovenska sa vínu darí aj preto, že tam zaznamenávajú vyše 150 slnečných dní do roka. „Poslanci EP môžu v priebehu funkčného obdobia prebrať záštitu nad dvoma kultúrnymi podujatiami a ja som sa rozhodla spropagovať Tokaj a na budúci rok Košice ako budúce hlavné mesto európskej kultúry,” povedala Smolková pre TASR. Na príprave tohto projektu pracovala s predstaviteľmi KSK vyše polroka, ale výsledok stál za to, lebo na podujatie prišlo niekoľko stoviek ľudí a neboli to iba predstavitelia slovenskej komunity pracujúci v inštitúciách EÚ. Podľa Smolkovej jedným z veľkých prínosov tohto podujatia je aj skutočnosť, že mnoho jej kolegov z ostatných štátov EÚ a priamo na podujatí aj ďalší cudzinci sa s prekvapením dozvedeli, že Tokaj ako značka vína existuje aj na Slovensku a nie iba v Maďarsku. „Musím povedať, že Tokaj poznajú, ale nevedeli, že je aj na Slovensku. A som rada, že sme mohli spropagovať slovenský Tokaj a ukázať všetkým, že je to dobré víno. Teraz sa sami mohli presvedčiť o jeho kvalite,” opísala Smolková reakcie mnohých cudzincov. Podujatie, ktoré spestrila výstava fotografií s vinohradníckou tematikou, sa zhodou okolností konalo v čase, keď prebieha spor medzi slovenskými pestovateľmi tokajského vína a ministrom pôdohospodárstva Zsoltom Simonom. Vinohradníci vyčítajú ministrovi, že nemá záujem o predĺženie registrácie značky pre slovenský Tokaj v Bruseli, čo treba stihnúť do konca decembra. „Vnímam tento spor. Žiaľ, teraz to práve vrcholí, pretože do konca roka je termín na registráciu značky,” povedala Smolková. V tejto veci sa využila stredajšia bruselská návšteva podpredsedu NR SR Roberta Fica, straníckeho šéfa poslankyne Smolkovej. Fico sa počas návštevy EP a stretnutia s europoslancami za Smer-SD stretol aj s vinohradníkmi, ktorí pripravovali večerné podujatie. Následne hovoril s podpredsedom Európskej komisie Marošom Šefčovičom aj o tom, ako by sa dala zachrániť značka slovenský Tokaj. Podpredseda KSK Ján Szőllősi a Mária Macková zo spoločnosti Tokaj Macik Winery poukázali na skutočnosť, že ak by sa nepodarilo zaregistrovať slovenský Tokaj v Bruseli, bol by to nečakaný úder pod pás najmä pre stovky ľudí na juhovýchodnom Slovensku, ktorí si zarábajú na živobytie práve v tokajskej oblasti, kde je málo pracovných príležitostí. Väčšina z nich je maďarskej národnosti.
Semjén o Slotovom vyjadrení k občianstvu:
„Zrejme bola zatvorená záchytka“
1. decembra 2011 - (tasr)
Zrejme pre štrajk lekárov bola na Slovensku zatvorená záchytka. Tomu možno pripisovať dnešné vyjadrenie predsedu SNS Jána Slotu k maďarskému zákonu o občianstve. Vyhlásil to podpredseda maďarskej vlády Zsolt Semjén pre maďarskú tlačovú agentúru MTI. „Nie Slovensko torpéduje slovensko-maďarské vzťahy, ale maďarská vláda a parlament, ktorí sa vysmievajú z medzinárodných zákonov, vzťahov a normálnej kultúry v rámci EÚ,” komentoval Slota stredajšie slová Semjéna o tom, že Slovensko bude musieť skôr či neskôr zrušiť „protizákon” prijatý v reakcii na maďarský zákon o občianstve. „Pán Semjén by sa mal hanbiť,” dodal predseda SNS, podľa ktorého Semjén si mýli pojmy s dojmami. „Zákon o dvojakom občianstve, ktorý prijal maďarský parlament a skutočnosti, ktoré so sebou prináša, aj nezainteresovaného musia priviesť k tomu, že aktivity maďarskej politickej špičky súčasnosti sa zhodujú s aktivitami nacistickej kamarily z 30. rokov - obsadenie Sudet, začatie druhej svetovej vojny... Slovensko jednoducho muselo zareagovať protizákonom,” cituje MTI zo Slotovho vyhlásenia. Maďarský vicepremiér v stredu v televízii povedal, že nech vzíde z predčasných volieb na Slovensku akákoľvek vláda, skôr či neskôr bude musieť tento zákon zrušiť, pretože je to neudržateľný stav aj pre Slovensko. Protizákon síce podľa Semjéna vymysleli proti Maďarom, ale dotýka sa množstva Slovákov, ktorí nemajú nič spoločné s maďarskou záležitosťou.
Predseda SNS Ján Slota:
Je úplne jasné, o čo ide Maďarom - Pán Semjén by sa mal hanbiť!
1. decembra 2011 - (janslota.blog.sme.sk)
Slovensko bude musieť skôr či neskôr odvolať „protizákon” prijatý v reakcii na maďarský zákon o občianstve, vyhlásil podpredseda maďarskej vlády Zsolt Semjén. Pán Semjén si mýli pojmy s dojmami a jeho vyjadrenie len dokumentuje, že nie Slovensko torpéduje slovensko-maďarské vzťahy, ale maďarská vláda a parlament, ktorí sa vysmievajú z medzinárodných zákonov, vzťahov a normálnej kultúry v rámci EÚ. Zákon o dvojakom občianstve, ktorý prijal maďarský parlament a skutočnosti, ktoré so sebou prináša, aj nezainteresovaného musia priviesť k tomu, že aktivity maďarskej politickej špičky súčasnosti sa zhodujú s aktivitami nacistickej kamarily z 30. rokov - obsadenie Sudet, začatie druhej svetovej vojny... Slovensko jednoducho muselo zareagovať protizákonom. Maďarom dnes ide o snahu o osídlenie niektorej kompaktnej časti štátov, ktoré susedia s MR, kde je relatívne vysoká koncentrácia maďarskej národnostnej menšiny. Podstata nie je ani tak v tom, že tí, ktorí majú aj maďarské občianstvo, budú môcť voliť do maďarského parlamentu. Nášľapná mína je v tom, že ak niekto môže byť volený a bude zvolený do maďarského parlamentu, tak v prípade, že bude zvolený u nás i v Budapešti, vtedy bude prisahať vernosť ktorému štátu? Obom? Neprijateľné! Náš zákon o štátnom občianstve zabraňuje takýmto situáciám. Už pri jeho prijímaní sme predvídali, že Maďarsko bude chcieť dať volebné právo zahraničným Maďarom, prví sme na to upozornili už pred rokom a pol, hoci sa nám všetci smiali. Dnes je to realita. Ak už toto súčasnej vláde na Slovensku nesignalizuje skutočné zámery Maďarska, tak neviem, ako im to vysvetliť, ale Maďarsko úspešne vytvára psychózu prípravy v určitých regiónoch susedných štátov vrátane južného Slovenska na vypísanie referenda o politickej autonómii týchto území. To bude prvý krok súčasnej politickej reprezentácie Maďarska, druhým bude otvorené spochybnenie a zrušenie Trianonskej mierovej zmluvy, čo by znamenalo začiatok vojny v strednej Európe. Musíme byť preto ešte opatrnejší k tomu, čo robí voči nám Budapešť. To, že si pán Semjén myslí, že je u nás náš zákon k dvojakému občianstvu neudržateľný, no - žiaľ, na Slovensku máme veľa janičiarov, ktorí zrádzajú vlastný národ. A keď hovorí o tom, že tu už stáročia žije nejaká silná maďarská menšina - podstatnejšie je, že v Maďarsku žijú státisíce Slovákov, ale aj Chorvátov, Srbov, Rumunov, ktorí boli násilne pomaďarčení. Čiže pán Semjén by sa mal skôr hanbiť a byť ticho, lebo Maďarsko je naozaj to posledné, ktoré má kritizovať zákony inej krajiny. Veď 70 percent Maďarov sa v prieskume vyjadrilo, že nesúhlasí s dvojitým občianstvom, takže pán podpredseda maďarskej vlády nedokáže počúvať ani vlastný národ.
Slota neutečie
27. novembra 2011 - (bumm.sk)
Podľa predsedu SNS Jána Slotu ho za každú cenu ho chcú prezentovať ako vulgárneho, necitlivého a agresívneho človeka, on však taký vôbec nie je. „Je to veľmi vzdialené skutočnosti. Ľudia, ktorý ma hlbšie poznajú určite vedia, že ani jedna z týchto vlastností pre mňa v skutočnosti nie je charakteristická. Čas ukáže kde je pravda,” uviedol predseda národniarov pre tlačovú agentúru SITA. Podľa jeho slov by nemusel pôsobiť v politike, mohol by svoj čas venovať svojej profesii, mohol by byť napríklad banský inžinier, alebo niečo iné. „Nemôžem sa však nezapojiť do spoločenského života keď vidím kam tento úpadok vedie. Ako všetko ničia čo je národné a kresťanské. Podliehajú skaze všetky hodnoty, na ktorých budovali európsku kultúru a to mi spôsobuje bezsenné noci. Preto to robím ďalej aj napriek tomu, že ma špinia a robia všetko pre to, aby mne a mojej rodine spôsobovali trápenie. Napriek tomu tu zostávam a bude tu dovtedy kým budem mať dosť síl, aby som niečo zmenil na nepriaznivom stave vecí,” vysvetľoval. Podľa jeho názoru nasledujúci volebný cyklus bude veľmi ťažký, lebo kríza bude najsilnejšie zúriť v mesiacoch máj alebo jún. „Ja nechcem utiecť z bojiska v čase, keď je situácia najťažšia, lebo tam a vtedy treba najviac bojovať bojovníkom za slovenský národ tak, aby neutralizovali nepriaznivé vplyvy,” konštatoval predseda SNS.
„Slovensko bude musieť skôr či neskôr odvolať protizákon o občianstve“
30. novembra 2011 - (tasr)
Slovensko bude musieť skôr či neskôr odvolať „protizákon” prijatý v reakcii na maďarský zákon o občianstve, vyhlásil dnes ráno vo verejnoprávnej maďarskej televízii podpredseda maďarskej vlády zodpovedný za národnú politiku Zsolt Semjén. „Nech vzíde z predčasných volieb na Slovensku akákoľvek vláda, skôr či neskôr bude musieť tento zákon odvolať, pretože je to neudržateľný stav aj pre Slovensko,” konštatoval vicepremiér a dodal, že protizákon síce vymysleli proti Maďarom, ale dotýka sa množstva Slovákov, ktorí nemajú nič spoločné s maďarskou záležitosťou. Semjén ako príklad uviedol Slovákov, ktorí pracujú v západnej Európe alebo v USA, žijú tam už roky a dostali tamojšie občianstvo, pričom teraz prichádzajú o slovenské. Na margo prípadu Komárňana Olivéra Boldoghyho, ktorý po zverejnení, že prijal maďarské štátne občianstvo, prišiel o slovenské, podpredseda maďarskej vlády povedal, že je absurdné, aby niekto v rodnej krajine, kde stáročia žili jeho predkovia, žiadal o povolenie na pobyt. Podľa slov Semjéna je list slovenských orgánov, ktorým Boldoghymu oznámili zrušenie slovenského občianstva, potrebné napadnúť na súde. Protirečí totiž nielen slovenskej ústave, ale je aj v rozpore so všeobecnými ľudskými právami, dodal Semjén a zopakoval, že Maďarsko poskytne Boldoghymu pomoc. Komárňanský podnikateľ 18. novembra oznámil, že mu Ministerstvo vnútra SR listom dalo na vedomie, že bol prepustený zo štátneho zväzku a budú mu odobraté všetky slovenské doklady, pričom bude môcť byť dokonca z krajiny vyhostený.
Argumenty SR v kauze dvojakého občianstva sú chybné, tvrdí KDNP
28. novembra 2011 - (tasr)
Právna argumentácia Slovenska v spore o dvojakom občianstve je chybná. Vyhlásil to dnes podpredseda maďarskej vládnej Kresťanskodemokratickej ľudovej strany (KDNP) Bence Rétvári, podľa ktorého totiž maďarský zákon o dvojakom občianstve neobsahuje žiadnu etnickú podmienku. Ako ďalej uviedol pre tlačovú agentúru MTI, podľa tvrdenia slovenského rezortu diplomacie vzniknutá situácia a prípad komárňanského podnikateľa Olivéra Boldoghyho sú následkom toho, že Maďarsko udeľuje občianstvo na etnickom základe bez toho, aby občan mal skutočnú väzbu k danej krajine. Podľa Rétváriho naproti tomu maďarský zákon o občianstve neobsahuje žiadnu etnickú podmienku. Maďarské občianstvo k pôvodnému občianstvu je v zmysle tohto zákona možné zjednodušeným procesom získať iba na základe faktov z minulosti, akými sú maďarské občianstvo predkov, prípadne predpoklad ich maďarského pôvodu a znalosť maďarského jazyka. Podpredseda KDNP zdôraznil, že teda občianstvo nie je udeľované na národnostnom princípe, ale v prípade, ak niektorí z predkov mali maďarské občianstvo. Na margo slovenského argumentu, že strata slovenského občianstva v prípade dobrovoľného prijatia iného občianstva nie je v rozpore s európskymi normami, Rétvári povedal, že je to v rozpore so slovenskou ústavou aj slovenským zákonom o občianstve. MTI v tejto súvislosti pripomína, že aktivista občianskeho združenia Za lepšie Komárno Olivér Boldoghy 18. novembra oznámil, že mu Ministerstvo vnútra SR listom dalo na vedomie, že bol prepustený zo štátneho zväzku a bude mať odobraté všetky slovenské doklady, dokonca že bude môcť byť z krajiny vyhostený. Boldoghy totiž predtým zverejnil, že prijal maďarské štátne občianstvo, pričom zdôraznil, že slovenského občianstva sa nechce vzdať.
„Musíme chrániť práva maďarských občanov“
28. novembra 2011 - (tasr)
Maďarská vláda musí v určitých prípadoch veľmi rozhodne a razantne vystupovať na ochranu záujmov maďarských občanov. Vyhlásil to dnes v Budapešti maďarský minister zahraničných vecí János Martonyi na margo kauzy Komárňana Olivéra Boldoghyho, ktorý prišiel o slovenské občianstvo po tom, ako verejne oznámil, že prijal maďarské. Podľa tlačovej agentúry MTI Martonyi reagoval v parlamente na otázku, čo môže urobiť vláda, aby neboli diskriminovaní ľudia za prijatie maďarského občianstva. Šéf maďarskej diplomacie v rámci parlamentnej hodiny otázok ďalej povedal, že treba chrániť nielen práva občanov, ktorí sú už roky maďarskými občanmi, ale aj tých, ktorí získali občianstvo vlaňajšou úpravou zákona o občianstve. „Protizákon“ prijatý vládou Roberta Fica a vtedajším parlamentom je v rozpore aj so slovenskou ústavou, konštatoval Martonyi a dodal, že o tejto záležitosti bude maďarská vláda rokovať aj v dvojstranných rámcoch, pričom bude potrebné použiť všetky možné právne prostriedky v záujme vyriešenia situácie v prípade komárňanského podnikateľa, ale aj kohokoľvek iného. Minister dodal, že majú informácie o 16 prípadoch, v ktorých chcú zbaviť slovenského občianstva Maďarov spôsobom, ktorý je protiústavný a proti európskym hodnotám. Aktivista občianskeho združenia Za lepšie Komárno Olivér Boldoghy 18. novembra oznámil, že mu Ministerstvo vnútra SR listom dalo na vedomie, že bol prepustený zo štátneho zväzku a bude mať odobraté všetky slovenské doklady, dokonca že bude môcť byť z krajiny vyhostený. Boldoghy totiž predtým zverejnil, že prijal maďarské štátne občianstvo, pričom zdôraznil, že slovenského občianstva sa nechce vzdať.
Porovnanie platov slovenských a maďarských lekárov
2. decembra 2011 - (sita)
Slovenskí lekári hromadne podávajú výpovede napriek tomu, že v priemere zarábajú oveľa viac ako ich kolegovia v Maďarsku. Vo svojom piatkovom vydaní to uvádza denník Magyar Nemzet, ktorý sa odvoláva na výsledky aktuálneho internetového prieskumu uskutočneného špecializovaným portálom fizetesek.hu. Ako vyplýva z odpovedí 4000 zamestnancov zdravotníckeho sektora v oboch krajinách, priemerný mesačný zárobok slovenského lekára (1046 eur) je v prepočte zhruba o 100-tisíc forintov (331 eur) viac ako bežne zarobí lekár v Maďarsku. Priemerná hrubá mesačná mzda ostatných zamestnancov v slovenskom zdravotníctve podľa údajov Magyar Nemzet vychádza na 208-tisíc forintov (689 eur), zatiaľ čo Maďari na rovnakých pozíciách sa musia v priemere uspokojiť so sumou 156 500 forintov (519 eur). Pri porovnaní zárobkov podľa špecializácie je najväčší rozdiel pri zubných lekároch (369 900 forintov/1226 eur na Slovensku oproti 218 000 forintom/723 eurám v Maďarsku), najmenší bol zistený pri zdravotníckych asistentoch. Maďarská lekárska komora v súvislosti s dianím na Slovensku vyzvala svojich členov, aby neodchádzali do zahraničia, zatiaľ čo štátny tajomník maďarského ministerstva národných zdrojov Miklós Szócska vyhlásil, že problém je potrebné riešiť na úrovni Visegrádskej skupiny a celej Európskej únie.
Maďarskí lekári kopírujú slovenských:
Zarábajú menej ako pouličný zametač
2. decembra 2011 - (topky.sk)
Maďarskí lekári vyhrážajú po vzore českých a slovenských doktorov výpoveďami, ak nebudú do konca roka splnené ich platové požiadavky. Informuje o tom server denníka Népszava. „Rovnako v Maďarsku môže vzniknúť krízová situácia podobná tej na Slovensku,” odkázal tento týždeň šéf odborového združenia maďarských nemocničných lekárov Magor Papp. „Na splnenie našich požiadaviek zostáva mesiac,” upozornil Papp. Lekári už výpovede spísali a uložili do depozitu v advokátskej kancelárii. Ak vláda nesplní ich požiadavky, podajú ich tak, aby výpovedná lehota skončila v marci 2012. „Našim cieľom je dospieť k dohode v priebehu decembra, aby sa nemuselo aktivovať zhruba 2500 výpovedí, ktoré sa nám doteraz podarilo zhromaždiť,” povedal Papp. Podľa neho by z nemocníc mohli na začiatku budúceho roka odísť až tritisíc lekárov. Maďarskí lekári priznávajú, že ich k tomuto konaniu inšpirovali kolegovia z Českej republiky a predovšetkým zo Slovenska. „Česi si vybojovali také mzdové a pracovné podmienky, ktoré výrazne znížili odchod lekárov do zahraničia a stabilizovali zdravotnícky rezort,” poznamenal šéf maďarských odborárov. Podľa Pappa z existenčných dôvodov ročne z Maďarska odchádza za prácou do cudziny až tisícka lekárov z celkového počtu 28 tisíc. „Nebojujeme o luxusné autá, ale o prežitie,” vyhlásil. „Musíme stanoviť hranicu, od ktorej už lekár nemôže zarábať menej. Od prvého januára 2012 bude už neprípustné, aby doktori v Maďarsku zarobili menej ako pouličný zametač či predavač hranolčekov v bufete,” tvrdí Papp. Kabinet Viktora Orbána s rozhorčeným lekármi dlho odmietal rokovať. Teraz sa však o záležitosť začal zaujímať šéf poslaneckého klubu vládneho Fideszu János Lázár, ktorý sa už stretol s Pappom. „Ak by sa všetkým lekárom v prvej fáze zvýšila mzda o 323 eur a dostali by zákonné záruky, že to bude pokračovať, potom som presvedčený, že veľkú väčšinu mladých aj skúsených lekárov by sa podarilo udržať doma,” povedal odborár.
Lekársku krízu na Slovensku zatiaľ v maďarskom pohraničí necítiť
2. decembra 2011 - (tasr)
Lekársku krízu na Slovensku v maďarskom pohraničí zatiaľ veľmi nepociťujú. Štátny tajomník maďarského Ministerstva národných zdrojov zodpovedný za zdravotníctvo Miklós Szócska síce nariadil posilnenie záchrannej služby a pohotovostnej služby v 13 pohraničných nemocniciach, doposiaľ však zaznamenali iba jedného pacienta zo Slovenska. Ako dnes uviedol maďarský denník Népszabadság, jediného občana SR, ktorý vyhľadal zdravotnú starostlivosť v Maďarsku, zaznamenali v nemocnici vo Vacove (Vác) v Peštianskej župe. Periodikum pripomína, že z iniciatívy Zväzu maďarských lekárov sa lekárski odborári krajín Vyšehradskej štvorky pred niekoľkými týždňami dohodli, že si v akciách, ktorými budú požadovať zvýšenie miezd, budú vzájomne pomáhať alebo ich aspoň nebudú oslabovať. Predseda Maďarskej lekárskej komory István Éger v stredu vyzval členov komory, aby nešli na Slovensko. Od poskytovania starostlivosti slovenským pacientom v Maďarsku sa však nikto z nich nedištancoval. Népszabadság zisťoval prípravy na posilnené služby v Miškovci, Balassagyarmate, Vacove a v Ostrihome. Riaditelia nemocníc uviedli, že nejde o nejaké činnosti navyše, rozdiel je iba v tom, že v rámci 24-hodinovej pohotovosti prijmú popri domácich pacientoch aj pacientov zo Slovenska. Môžu od nich požadovať preukaz totožnosti a preukaz zdravotného poistenia. Ak niekto z nich má európsky preukaz zdravotného poistenia, potom je proces jednoduchší. Prekážkou nie je ani jazyk, pretože v uvedených zdravotných zariadeniach sa nájdu lekári a zdravotné sestry hovoriace po slovensky. Ostrihomská nemocnica má uzatvorenú zmluvu o poskytovaní zdravotnej starostlivosti aj so slovenskou poisťovňou a prijíma pacientov zo Slovenska aj mimo terajšej situácie, uviedol riaditeľ nemocnice Zoltán Kollár. Šéf miškoveckej župnej nemocnice Gábor Csiba neráta s veľkým náporom pacientov spoza hraníc, pretože podľa jeho informácií najviac lekárov chýba v Bratislave a v okolí Prešova a tie sú ďaleko od maďarských nemocníc pri hraniciach. Maďarskí lekári nechápu žiadosť Szócsku o pomoc, pretože ani jeden maďarský lekár nemá povolenie na vykonávanie lekárskej praxe na území Slovenska. Štátny tajomník v koordinácii so záchrannou službou zriadil telefónnu linku pre lekárov, ktorí by ponúkli v rámci humanitárnej pomoci svoju účasť na akútnej starostlivosti o pacientov na Slovensku. Hovorca maďarskej Celoštátnej záchrannej služby (OMSZ) Pál Györfi v tejto súvislosti povedal, že principiálne ani sanitky nemôžu prejsť hranice na konkrétnu adresu po pacienta, núdzový stav však čiastočne môže viesť k porušeniu týchto pravidiel. Na druhej strane však už existujú záchranárske jednotky, ktoré majú povolenie na fungovanie v pohraničnej oblasti. Podľa Györfiho v pohraničí nasadili o 10 až 15 percent viac zásahových vozidiel. Vo štvrtok rokovali predstavitelia OMSZ so svojimi slovenskými kolegami, ktorí potvrdili, že zatiaľ fungujú bez problémov. Sanitky by bolo potrebné nasadiť v prípade, že slovenské nemocnice by nedokázali zabezpečiť zdravotnú starostlivosť a pacientov by museli transportovať cez hranice. Doposiaľ však takáto požiadavka na OMSZ neprišla, dodal hovorca.
Maďarskí lekári strašia Slovenskom
1. decembra 2011 - (Pravda)
Prvý december slovenského zdravotníctva možno čaká Maďarsko 1. marca 2012. „Aj v Maďarsku môže vzniknúť podobná krízová situácia ako na Slovensku,” varoval v rádiu Kossuth šéf Združenia maďarských nemocničných lekárov Magor Papp. Na uspokojenie požiadaviek maďarských lekárov podľa jeho slov zostáva iba mesiac. Prvého januára totiž majú nadobudnúť platnosť výpovede, ktoré lekári uložili do depozitu v advokátskych kanceláriách. „Naším cieľom je dospieť k dohode v priebehu decembra, aby sa nemuselo aktivizovať tých vyše 2 500 výpovedí, ktoré sa nám doteraz podarilo zhromaždiť,” vyhlásil Papp, ktorý ráta s tým, že na odchod zo zamestnania napokon bude pripravených viac ako 3 000 lekárov. Maďarskí zdravotníci netaja, že ich inšpiroval príklad českej, poľskej a najnovšie slovenskej kampane Ďakujeme, odchádzame. „Kolegovia si dokázali vybojovať také mzdové a pracovné podmienky, ktoré výrazne znížili odchod lekárov do zahraničia a stabilizovali rezort,” uviedol Papp. Podľa jeho údajov z existenčných dôvodov ročne z Maďarska odchádza za prácou do cudziny až tisíc z celkového počtu 28-tisíc lekárov. „Nebojujeme o luxusné autá, ale o prežitie,” vyhlásil. „Musíme vytýčiť hranicu, od ktorej lekár nemôže zarobiť menej. Od prvého januára 2012 už kolegovia nebudú ochotní znášať, aby v Maďarsku zarobili menej ako pouličný zametač alebo predavač hranolčekov v bufete,” citoval Pappa denník Népszava. Podľa portálu Fizetesek.hu, ktorý analyzoval mzdové údaje vyše 4 000 zamestnancov rezortu zdravotníctva, maďarskí lekári zarábajú priemerne niečo vyše 690 eur, čo je o tretinu menej ako ich slovenskí kolegovia. Kabinet Viktora Orbána sa s rozhorčenými lekármi dlho odmietala baviť. Až dva mesiace po tom, čo šéf rezortu zdravotníctva s nimi prerušil vyjednávanie, prijal v utorok ich zástupcov šéf poslaneckého klubu vládneho Fideszu János Lázár. „Hovorili sme aj o číslach,” citovala ho po stretnutí agentúra MTI. „Chcel som vedieť, aká suma by mohla presvedčiť mladého lekára, aby zostal.” Z odpovede sa dozvedel, že ponuka, ktorú dala lekárom slovenská vláda, by ich maďarských kolegov v zásade uspokojila. „Ak by sa všetkým kolegom v prvej fáze zvýšila mzda zhruba o 100-tisíc forintov (323 eur) a dostali by zákonné záruky, že to bude pokračovať, potom som presvedčený, že veľkú väčšinu mladých i skúsených lekárov by sa podarilo udržať doma,” povedal podľa MTI Papp. Lázár lekárom nesľúbil nič viac, len že ich požiadavky a žiadosť o stretnutie bude tlmočiť premiérovi Orbánovi. Pripustil však, že ponuku, podľa ktorej by sa nemocniční lekári doma uspokojili s čistou mzdou troj- až päťnásobne nižšou, než akú by dostali v západnej Európe, „treba dôkladne zvážiť”, pričom parlamentná frakcia Fideszu pomôže rezortu zdravotníctva pri hľadaní potrebných finančných zdrojov. „Je potešujúce, že maďarskí predstavitelia nechcú ísť v stopách slovenskej vlády a usilujú sa vyriešiť neudržateľnú situáciu lekárov pokojnou cestu,” privítal podľa MTI ústretový signál vládnej strany šéf Maďarskej lekárskej komory István Éger. Skepticky však pripomenul, že zvýšenie miezd všetkých lekárov o 323 eur by si ročne vyžiadalo 323 miliónov eur a vo v stredu prijatých smernicových číslach štátneho rozpočtu na to podľa neho nevidno potrebné finančné zdroje.
Maďarsko na žiadosť SR posilňuje prihraničnú akútnu zdravotnú starostlivosť
30. novembra 2011 - (tasr)
Štátny tajomník maďarského Ministerstva národných zdrojov zodpovedný za zdravotníctvo Miklós Szócska dnes v reakcii na slovenskú žiadosť vyzval maďarských záchranárov a nemocnice v prihraničných oblastiach na posilnenie akútnej starostlivosti. Ako o tom TASR informoval úrad štátneho tajomníka, Szócska dnes telefonicky hovoril so slovenským ministrom zdravotníctva Ivanom Uhliarikom o vzniknutej situácii na Slovensku. Úrad pripomína, že slovenský minister prostredníctvom svojich spolupracovníkov v záujme toho, aby akútna zdravotná starostlivosť pacientov nebola ohrozená, požiadal Maďarsko o humanitárnu pomoc. Maďarský štátny tajomník zodpovedný za rezort zdravotníctva sa spojil s vedúcimi viacerých odborných a zdravotníckych inštitúcií, ako aj s odborným kolégiom a prijal príslušné opatrenia. Celoštátnu záchrannú službu vyzval, aby v oblastiach pri slovenských hraniciach posilnila služby akútnej zdravotnej starostlivosti, oslovil 13 prihraničných nemocníc, aby zvýšili pohotovosť pre prípad príchodu pacientov zo Slovenska s akútnym ochorením, v koordinácii so záchrannou službou zriadil telefónnu linku pre lekárov, ktorí by ponúkli v rámci humanitárnej pomoci svoju účasť na akútnej starostlivosti o pacientov na Slovensku. Szócska tiež inicioval, aby slovenský šéf rezortu zdravotníctva zvolal na budúci týždeň rokovanie ministrov krajín Vyšehradskej štvorky. Podľa vyhlásenia úradu štátneho tajomníka v súvislosti s akútnou starostlivosťou o slovenských pacientov a v záujme riešenia administratívnych záležitostí priebežne rokuje maďarská Národná zdravotná poisťovňa so slovenským rezortom zdravotníctva.
Maďarské ministerstvo odporúča Slovensku zvolať V4 kvôli kríze zdravotníctva
30. novembra 2011 - (tasr)
Štátny tajomník maďarského ministerstva národných zdrojov zodpovedný za zdravotníctvo Miklós Szócska odporučil slovenskému ministrovi zdravotníctva Ivanovi Uhliarikovi, aby v záujme riešenia krízovej situácie zdravotníctva na Slovensku bolo zvolané stretnutie šéfov rezortov zdravotníctva krajín Vyšehradskej štvorky (V4). Podľa tlačovej agentúry MTI Szócska dnes v Budapešti pred novinármi oznámil, že Slovensko požiadalo Maďarsko o pomoc. Keďže podľa jeho slov ide o krízovú situáciu v oblasti ľudských zdrojov, ktorá je výsledkom problémov trvajúcich niekoľko desiatok rokov, je potrebné sa ňou zaoberať dlhodobo na úrovni Európskej únie a krajín V4. „Medzi krajinami vznikne zomknutie, podobne ako tomu je aj medzi odborármi,” dodal Szócska. Maďarské ministerstvo národných zdrojov v utorok potvrdilo pre TASR prijatie žiadosti slovenského rezortu zdravotníctva o pomoc pre prípad krízovej situácie v slovenských nemocniciach. Slovenský minister zdravotníctva Ivan Uhliarik v pondelok avizoval, že oslovil svojich rezortných kolegov v okolitých krajinách s požiadavkou poskytnutia lekárov v prípade, že by v slovenských nemocniciach nastala krízová situácia.
Maďarská lekárska komora vyzvala lekárov, aby nešli pomáhať na Slovensko
30. novembra 2011 - (tasr)
Maďarská lekárska komora (MOK) vyzvala domácich lekárov, aby nebrali do úvahy výzvu slovenského rezortu zdravotníctva o pomoc, nešli zastúpiť svojich slovenských kolegov a neoslabovali tým „ich boj”. Uviedol to dnes v Budapešti predseda MOK István Éger. Podľa maďarskej tlačovej agentúry MTI Éger na tlačovej konferencii povedal, že MOK aj Združenie maďarských lekárov (MOSZ) sú solidárne so slovenskými kolegami, ktorí bojujú o zlepšenie svojej situácie. Opatrenia slovenskej vlády, v rámci ktorých „používa voči lekárom násilie”, označil Éger za bezprecedentné a neprípustné. Na margo situácie maďarských lekárov povedal, že sa pripravujú na rokovania s vládou, ktoré boli avizované v utorok. Podľa Égera požiadavka zvýšenia mesačnej čistej mzdy maďarských lekárov o 100.000 forintov (324 eur) si vyžaduje nájsť v rozpočte 100 miliárd forintov (324 miliónov eur). Avšak z rozpočtu, ktorého hlavné ukazovatele boli prijaté dnes, nevyplýva, že by tieto zdroje boli k dispozícii.
Pre krízovú situáciu v zdravotníctve Vláda SR schválila núdzový stav
28. novembra 2011 - (tasr)
Vláda SR dnes na svojom mimoriadnom rokovaní schválila na návrh ministra zdravotníctva Ivana Uhliarika vyhlásenie núdzového stavu. Kabinet tak reagoval na hrozbu hromadných výpovedí asi tretiny lekárov zo slovenských nemocníc potom, čo vláda v piatok (25.11.) nedospela k dohode s lekárskymi odbormi. Ako vyplýva z ústavného zákona o bezpečnosti štátu v čase vojny, vojnového stavu, výnimočného stavu a núdzového stavu, núdzový stav môže vláda vyhlásiť len za podmienky, že došlo alebo bezprostredne hrozí, že dôjde k ohrozeniu života a zdravia osôb. Núdzový stav možno vyhlásiť len na postihnutom alebo na bezprostredne ohrozenom území. Podľa právnej normy možno núdzový stav vyhlásiť v nevyhnutnom rozsahu a na nevyhnutný čas, najdlhšie na 90 dní. V čase takéhoto stavu možno v nevyhnutnom rozsahu a na nevyhnutný čas podľa závažnosti ohrozenia obmedziť základné práva a slobody a uložiť povinnosti na postihnutom alebo na bezprostredne ohrozenom území, a to najviac v určenom rozsahu. K 1. októbru tohto roka podalo podľa vzoru českých kolegov výpovede vyše 2400 lekárov, ktorí pracujú v slovenských nemocniciach, asi 400 z nich svoje výpovede stiahlo. Vo výpovedi je stále asi 2000 lekárov. Zdravotníci sa rozhodli siahnuť po radikálnom riešení pre neakceptovanie ich štyroch požiadaviek.
Ajhľa, Maďar o Štúrovi
Pre maďarského čitateľa je osobnosť Ľudovíta Štúra neuralgickým bodom.
28. novembra 2011 - (Karol Wlachovský - Týždeň)
Ak si človek dovolí položiť otázku náhodnému metropolitnému, ale nie hornovidieckemu, čiže z územia Slovenska pochádzajúcemu Maďarovi, čo mu napovedá meno Štúr, ten si akiste spomenie iba na miestny názov Štúrovo. A so Štúrovom nemal Štúr jakživ pranič spoločné. Slovenského pedagóga v Maďarsku to nemôže prekvapiť. Mladí ľudia vychádzajú z maďarských škôl s faktickou neznalosťou neoddeliteľnej slovenskej súčasti multietnickej minulosti Uhorska. Navyše sú v tomto regióne Európy zjavné prejavy národnej privatizácie uhorského historického a kultúrneho dedičstva. Tón v nej udáva politika jednotného maďarského národa. V tejto súvislosti je očividná tendencia nielen opäť zjednocovať uhorské s maďarským, ale aj stotožňovať Maďarsko s Uhorskom. Preto si nasledujúce vety z pera mladého maďarského autora zaslúžia úctu: „Štúr nie je iba významnou osobnosťou slovenskej, ale aj maďarskej minulosti. (...) On bol predsa prvý, kto jednoznačne a zrozumiteľným spôsobom aj pre široké masy vymedzil základné charakteristické (poznávacie) znaky slovenského národa.” (s. 301) Pôvodcom tohto výroku je József Demmel (ročník 1982) a zverejnil ho v svojom druhom knižnom súbore štúdií Zrod slovenského národa. Ľudovít Štúr a slovenská spoločnosť v Uhorsku 19. storočia. Demmel je jedným asi z pol tucta maďarských historikov najmladšej generácie, ktorá sa so znalosťou slovenčiny venuje štúdiu a skúmaniu slovenských dejín. Demmel si osvojil slovenský jazyk na takej úrovni, že si ľahko poradí aj s predštúrovskou slovenčinou, ako aj s bibličtinou, respektíve češtinou. Táto orientácia sa prejavila už v neobyčajne bohatej knižnej prvotine Celé Slovensko sa zmestilo na jednu plť... V knihe o Štúrovi nájdeme na 300 stranách textu 1 235 poznámok a odkazov pod čiarou. Autor v súpise prameňov a literatúry uvádza 674 položiek, z toho 48 archívnych súborov, 25 súvekých periodických tlačí, 26 príručných encyklopedických publikácií, 220 pramennej literatúry, 355 odbornej literatúry a 3 tematické internetové stránky. Čo autor nevie presne zdokumentovať, to prijíma skepticky, ale nadobro nezatracuje. Skeptický je aj jeho náhľad na možnosť spoločných slovensko-maďarských dejín, keďže národné historické naratívy obdobne ako moderné nacionalizmy sa nestretajú, ale zrážajú. Mladý vedec si uvedomuje, že Štúrova osobnosť je pre maďarskú verejnosť neuralgickým, najzávažnejším nárazovým bodom, ktorý dosiaľ nezvládla. (Podobne ako slovenská Lajosa Kossutha.) O Štúrovi doteraz nevyšla samostatná maďarská monografia ani menší či väčší súbor jeho prác preložený do maďarčiny. (Obdobne na Slovensku zasa o Kossuthovi.) Mladý historik si nekladie za cieľ rúcať slovenský kánon, doslova jeho zbožštenie, respektíve na druhej strane ani vyvracať mýtus o jeho „maďarskej” zrade, čiže zrade Uhorska, ale usiluje sa Štúra alternatívnym diskurzom umiestniť do spoločenskej skutočnosti Uhorska 19. storočia, keď vznik slovenského národa bol tak skutočným vývinovým procesom, ako aj konštrukciou Ľudovíta Štúra. Jeho život skúma v štruktúre dejín uhorskej svetskej a cirkevnej spoločnosti. Fragmentárne skladá celok, ale z celku neodvodzuje detaily. Osobitne hodno vyzdvihnúť, že v práci nepoužíva dôsledne zemepisnú a historickú terminológiu, ktorá by v konotáciach mohla vyvolávať nepríjemné (etnické aj politické) negatívne asociácie. Vedome sa vyhýba aj zaužívaným dejepisným šablónam, stereotypii a stereotypným združeným pomenovaniam. Nezmieňuje sa o úslužnom, „trpiacom slovenskom ľude” v premodernom období jeho vývinu, ale o „modernom imaginárnom slovenskom národe,” ktorého štátna samostatnosť sa stala skutočnosťou až koncom 20. storočia. Slovenská odborná aj laická verejnosť by zakrátko mala dostať do rúk naozaj precízny slovenský preklad knihy, aby sa mohli dopovedať mnohé nastolené, nadhodené otázky a zavše aj autorove opodstatnené, dobromyseľné pochybnosti. Napríklad taká maličkosť: Kto a kedy vlastne napísal text súčasnej slovenskej hymny (ako je známe, z roku 1843, respektíve 1844), keď ju podľa zistenia Demmela Ľudovít Štúr spomína už v roku 1841? Kniha Józsefa Demmela chváli vydavateľstvo Kalligram za iniciatívne vydanie, lebo ide o rukolapný príspevok, ktorým maďarský autor vykročil na cestu vzájomného poznania a porozumenia. Je nepochybné, že bez nich sa nezaobíde (poväčšine ako prázdna floskula bez faktov) deklarované slovensko-maďarské zmierenie a vyrovnanie aspoň na krátke časy.
Ďalší prešľap štátnych rezerv. Miliónová kauza s olejom
28. novembra 2011 - (aktualne.sk)
Správa štátnych hmotných rezerv (SŠHR) sa ešte nestihla spamätať z káuz, ktoré ňou posledné mesiace otriasajú, a už má na krku ďalšiu. Opäť sa mal navyše zopakovať scenár, kedy predávaný majetok kúpila súkromná firma hlboko pod cenu. Štát vraj tentokrát v porovnaní s cenami na burze prerobil viac ako milión eur. Cena za kauzu sa však pre súdne spory môže vyšplhať aj na štvornásobok. Podľa dokumentov, ktoré má Aktuálne.sk k dispozícii, v decembri 2010 predávali SŠHR takmer 15-tisíc ton ťažkého vykurovacieho oleja za 210 eur bez DPH za tonu. Celkovo malo z obchodu do štátnej kasy pritiecť asi 3,136 milióna eur, ktoré mala zaplatiť víťazná maďarská spoločnosť Envirochem Kft. DPH mala sumu navýšiť o ďalších takmer 600-tisíc eur. SŠHR od zmluvy s maďarskou spoločnosťou odstúpila, čo odôvodnila neochotou Envirochemu zaplatiť celú kúpnu cenu. Maďarská spoločnosť však takéto tvrdenie odmieta a upozorňuje na skutočnosť, že kúpnu cenu v plnej výške oprávnene odmietla zaplatiť až potom, čo SŠHR nevedela olej vyskladniť v dohodnutom čase a preukázať dohodnutú kvalitu. Nakoniec kúpnu cenu v plnej výške zaplatila. Olej sa ale po štyroch mesiacoch - v marci 2011 - opäť dostal do súťaže, a to napriek tomu, že podľa uzavretej zmluvy už mala byť jeho majiteľom maďarská spoločnosť. Novým víťazom sa stala spoločnosť MOF, a.s. Tá je prostredníctvom štatutára personálne previazaná na Chemes, a.s, ktorej patrili areál aj cisterny, kde bol olej uskladnený. Maďarská spoločnosť navyše v trestnom oznámení obe spoločnosti upodozrieva aj z majetkového prepojenia. MOF za tovar zaplatila v marcovej súťaži rovnakú sumu ako maďarská firma štyri mesiace predtým. Ceny vykurovacích olejov na rotterdamskej burze sa však medzičasom, pre revolúcie v Severnej Afrike a vykurovacie obdobie, zdvihli na viac ako dvojnásobok. Prispieť k tomu mala aj správa významného lokálneho výrobcu vykurovacieho oleja, ktorý plánoval znížiť výrobu na štvrtinu. Podľa zistení maďarskej spoločnosti zistil, že ak by sa použil rovnaký vzorec výpočtu, ako pri prvej verejnej obchodnej súťaži, mala by sa hodnota vykurovacieho oleja pohybovať na úrovni 64,79 percenta trhovej ceny. Pri cene 437,09 na rotterdamskej burze, ktorou spoločnosť argumentuje aj v podaní na súd, mali SŠHR žiadať v druhej súťaži za každú tonu o 73 eur viac (to jest 293 eur). Nezohľadnením tohto rozdielu vraj štát prišiel o 1,092 milióna eur. Ani to však nemusí byť konečná cena, ktorú Slovensko za novú kauzu zaplatí. Spoločnosť totiž štátnu inštitúciu žaluje a žiada náhradu škody, ktorá mu vznikla.
Fínske lietadlo spôsobilo v Maďarsku poplach
5. decembra 2011 - (tasr)
Dve stíhacie lietadlá typu Gripen maďarských vzdušných síl zasahovali v nedeľu proti fínskemu súkromnému lietadlu. Stroj do maďarského vzdušného priestoru vstúpil síce s povolením, ale nenadviazal spojenie s maďarskými leteckými orgánmi, informovalo dnes maďarské ministerstvo obrany. Gripeny vzlietli z Kecskemétu. Lietadlo Falcon 50, ktoré letelo z Kuvajtu do Amsterdamu a do maďarského vzdušného priestoru vstúpilo o 12.48 h od Rumunska pri Békešskej Čabe, stíhačky dosiahli v priebehu štyroch minút. Pilot fínskeho stroja po vizuálnom kontakte s bojovými lietadlami nadviazal s nimi rádiové spojenie na núdzovej frekvencii. Piloti maďarskej armády ho nasmerovali na frekvenciu budapeštianskej civilnej letovej kontroly. Tá vzápätí informovala stredisko letovej kontroly armády vo Veszpréme, že so súkromným lietadlom už majú spojenie. Gripeny sa potom vrátili na základňu. Fínske lietadlo opustilo vzdušný priestor Maďarska pri Šoprone.
Iránsky minister nedoletel do Haagu, môže za to Maďarsko
28. novembra 2011 - (sita)
Iránsky minister zahraničných vecí Alí Akbar Sálehí musel zrušiť pracovnú cestu do Haagu po tom, ako Maďarsko nepovolilo prelet jeho lietadla cez svoj vzdušný priestor. V pondelok o tom informovali iránske štátne médiá a iné kanály, podľa ktorých Teherán požiadal maďarského veľvyslanca o vysvetlenie dôvodov tohto kroku. Budapešť sa totiž vo svojom rozhodnutí údajne odvoláva na „technické príčiny”. Sálehí mal letieť do Haagu na pondelňajšie otvorenie konferencie Organizácie pre zákaz chemických zbraní a podľa iránskych zdrojov viaceré krajiny Európskej únie vydali povolenie na prelet jeho špeciálu. Maďarské úrady však takúto žiadosť odmietli. „Keďže výhovorky uvádzané príslušnými predstaviteľmi neboli presvedčivé, požiadali sme maďarského veľvyslanca o vysvetlenie,” informoval nemenovaný zdroj z iránskeho ministerstva zahraničných vecí, ktorý cituje portál tamojšej štátnej televízie. V súvislosti s kontroverzným jadrovým programom Irán momentálne čelí niekoľkým sériám medzinárodných sankcií. Sálehí ako bývalý šéf agentúry pre atómovú energiu sa pôvodne nachádzal na zozname osôb, na ktoré sa vzťahuje zákaz cestovať do krajín EÚ. Po tom, ako v januári oficiálne nastúpil do funkcie ministra zahraničných vecí, ho však z neho vyradili.
Nezamestnanosť v Maďarsku sa zvýšila
28. novembra 2011 - (sita)
Nezamestnanosť v Maďarsku za august až október vzrástla na úroveň 10,8 % z úrovne 10,7 %, na ktorej bola za júl až september. Informoval o tom v pondelok štatistický úrad krajiny (KSH). Miera nezamestnanosti za august až október tohto roka bola však nižšia v porovnaní s rovnakým obdobím vlaňajška, kedy bola na úrovni 10,9 %. Bez práce bolo v Maďarsku v priebehu augusta až októbra 468 tis. ľudí, čiže išlo o rast oproti júlu až septembru, kedy bolo bez zamestnania 462 tis. obyvateľov krajiny. Nezamestnanosť medzi mladými ľuďmi vo veku 15 až 24 rokov za august až október tohto roka bola 27 %, čiže takmer rovnaká ako v rovnakom období vlaňajška. Nezamestnanosť medzi ľuďmi v najproduktívnejšom veku, čiže vo veku 25 až 54 rokov, za august až október tohto roka bola 9,8 %. Až 47,9 % nezamestnaných za august až október si prácu hľadalo rok alebo dlhšie.
Najviac sa zdražela výroba v Maďarsku
2. decembra 2011 - (tasr / eurostat)
Výrobné ceny v eurozóne v októbri 2011 oproti septembru vzrástli o 0,1 % a v celej Európskej únii (EÚ) sa zvýšili o 0,2 %. Vyplýva to z najnovších údajov európskeho štatistického úradu Eurostat. V medziročnom porovnaní index výrobných cien v priemyselnom sektore (Industrial producer price index - IPPI) v 17 krajinách, ktoré zaviedli spoločnú menu, stúpol o 5,5 % a v celej EÚ o 6,4 %. IPPI je dôležitým ukazovateľom, lebo signalizuje, ako sa bude vyvíjať v nasledujúcich mesiacoch inflácia, keďže pohyb výrobných cien sa neskôr odrazí v spotrebiteľských cenách. Dôvodom rastu výrobných nákladov v októbri bolo zdraženie energií. Svedčí o tom medzimesačný pokles výrobných cien v priemysle s vylúčením energetického sektora v októbri o 0,1 % v eurozóne aj EÚ, zatiaľ čo energetici v oboch blokoch nahlásili ich zvýšenie o 0,8 %. Spomedzi členských štátov, ktoré Eurostatu dodali údaje za október, sa oproti septembru najviac zvýšili výrobné náklady v Maďarsku (1,3 %), Francúzsku (0,5 %), na Slovensku a v Británii (zhodne o 0,4 %). Naopak, najväčší pokles výrobných cien nahlásili Dánsko (-0,7 %), Írsko (-0,6 %) a Belgicko (-0,5 %). Medziročne sa ceny produktov bez energetického sektora v októbri 2011 zvýšili o 3,2 % v eurozóne a o 3,5 % v EÚ, zatiaľ čo v energetike vzrástli o 12,4 % v krajinách, ktoré platia eurom, a o 13,9 % v celej únii. Najprudšie pritom stúpli výrobné náklady v Británii (11,7 %), Litve (11,4 %) a Lotyšsku (9,8 %), najmenej na Malte (0,8 %) a na Slovensku (3 %), zatiaľ čo vo Švédsku klesli (-0,7 %).
„Pre Maďarsko je najvhodnejší pohotovostný úver“
2. decembra 2011 - (sita)
Medzinárodný menový fond (MMF) je presvedčený o tom, že najvhodnejšom formou pomoci Maďarsku je úplná dohoda o pohotovostnom úvere. Napísal to v piatok denník Financial Times, ktorý citoval zdroje oboznámené so situáciou. Budapešť sa minulý týždeň obrátila na MMF a Európsku úniu po tom, ako forint klesol na rekordné minimum. „Štandardný hlavný produkt MMF je dohoda o pohotovostnom úvere, ktorý je veľmi vhodný pre také situácie, v akej je Maďarsko,” citoval denník zdroj blízky rokovaniam. Dohody o pohotovostných úveroch medzi MMF a členskými krajinami fondu umožňujú štátom čerpať úver v konkrétne určenom objeme počas konkrétne určeného obdobia za predpokladu, že ekonomická politika krajiny je v súlade s podmienkami dohody. Budapešť minulý týždeň súhlasila s tým, že zlepší vzťahy s EÚ, MMF a bankami pôsobiacimi v krajine s cieľom stabilizovať ekonomiku po tom, ako agentúra Moody's znížila rating Maďarska do špekulatívneho pásma. Poslanec vládnej strany Fidesz Antal Rogán vo štvrtok povedal, že rokovania Maďarska s MMF o novom balíčku pomoci sa pravdepodobne začnú až v januári, hoci pôvodne sa hovorilo, že odštartujú už v decembri. Dodal pritom, že konečný typ dohody s MMF a EÚ bude závisieť od toho, ako sa vyvinie situácia na globálnych trhoch.
Maďarsko začne rokovať s menovým fondom v januári
28. novembra 2011 - (sita)
Maďarsko začne rokovať s Medzinárodným menovým fondom (MMF) o preventívnom úverovom programe najskôr v januári budúceho roka. Vyhlásil to vo štvrtok poslanec vládnej strany Fidesz Antal Rogán s tým, že začiatok januára je úplne realistický termín na otvorenie rokovaní. Rogán, ktorý je členom vládneho tímu pre nadchádzajúce rozhovory s MMF, zdôraznil, že vláda v Budapešti sa neusiluje o dohodu na spôsob staršieho úverového programu, ktorý v roku 2008 zachránil krajinu pred finančným kolapsom. Nový program má byť preventívny a Maďarsko by malo zotrvať pri financovaní svojich potrieb prostredníctvom trhov, zdôraznil poslanec. Maďarsko v roku 2008 muselo prijať finančnú pomoc od MMF, aby sa tak vyhlo hroziacemu bankrotu. Záväzky vyplývajúce z dohody s fondom sa však po nástupe do premiérskeho kresla znepáčili Viktorovi Orbánovi a ďalšiu spoluprácu medzi Budapešťou a fondom so sídlom vo Washingtone tak poznamenalo napätie. Vláda v Budapešti minulý mesiac oznámila, že s MMF a EÚ chce rokovať o nových programoch preventívnej finančnej pomoci.
Čo dnes znamená národná nezávislosť?
28. novembra 2011 - (Csaba Gy. Kiss - Týždeň)
Čo dnes znamená národná nezávislosť? Povedzme v prípade malej krajiny. V 90. rokoch som napísal, že európska integrácia prinesie nevyhnutný následok v obmedzení časti národnej suverenity. Jeden z mojich priateľov mi vyčítal, prečo píšem také veci, keď Maďarsko konečne získalo svoju slobodu. Spomenul som si na to vtedy, keď som sa dopočul, že maďarská vláda opäť rokuje s delegáciou Medzinárodného menového fondu (MMF). Vlani jej ukázala dvere a jednoznačne vyhlásila, že Maďarsko nevezme ďalšie pôžičky. Nato teraz (v skutočne nevýhodnej rokovacej pozícii) si treba sadnúť za stôl s menovanými pánmi. Vo vyhláseniach sa dočítame, že sa rokuje o „istom finančnom poistení”, ktoré je potrebné na rozvinutie hospodárskeho rozmachu. Na budúci rok zmluvu s MMF azda uzavrieme. Bežný občan ťažko dovidí, o čom presne a za akých podmienok. V každom prípade, takzvané reakcie trhu boli priaznivé, kurz forintu voči euru sa o niečo posilnil. Správa o rokovaní mala značnú medzinárodnú publicitu. Bezprostredným predznamenaním bolo, že ratingové agentúry preradili Maďarsko o kategóriu nižšie. To sú v istom zmysle najvyššie inštancie globálnej finančnej moci. A medzinárodný finančný svet v uplynulom pol druha roku Orbánovu vládu dobre neklasifikoval. Tá predsa vyrubila daň na banky, „uždibla” aj z príjmov multinacionálnych podnikov v Maďarsku a usilovala sa dôsledne vyškriabať z hlbokej jamy, do ktorej zadlženosť stiahla krajinu, nehodlala žiadať nové pôžičky. Nová vlna medzinárodnej krízy sťažila situáciu maďarskej vlády. Nezačalo sa to včera, ale ešte za komunizmu. Zahraničné úvery zabezpečovali relatívny blahobyt obyvateľstvu kádárovského Maďarska. Túto prax uplatňovala aj postkomunistická Hornova a Gyurcsányova vláda. Zadlženosť štátu sa výrazne zvýšila najmä po roku 2006, čomu pridalo ešte aj to, že desaťtisíce obyvateľov Maďarska si vzalo pôžičky v cudzej valute. Ale vtedy sa tým medzinárodná tlač a finančné kruhy menej znepokojovali. A zrejme - nie bez záujmu -v Maďarsku hodlali nájsť nasledujúceho „zlého žiaka” zo strednej Európy. Nová maďarská vláda roku 2010 zdedila neslýchane ťažkú situáciu. Pod vplyvom nepriaznivého medzinárodného prostredia jej pokusy o vylízanie v niekoľkých etapách neboli úspešné. A teraz musela ustúpiť pred MMF. „Kapitulácia,” čítali sme v novinách. Zdá sa, že Únia, ktorá je v kríze, nemá rada prehnanú samostatnosť. Bruselu sa väčšmi pozdáva podvoľnosť MMF, ak tak možno držať samopašníka na kratšom „vodítku”.
ÚSŽZ rokoval o spolupráci s Maticou slovenskou
29. novembra 2011 - (uszz.sk)
Vzájomná dohoda o spolupráci, spoločný postup oboch inštitúcií pri zabezpečení jubilejných osláv spätých s príchodom sv. Cyrila a Metoda v roku 2013 na Slovensku, ako aj diskusia ohľadne Pamätníka a Múzea slovenského vysťahovalectva boli hlavnými témami rokovania na dnešnom stretnutí predsedu Úradu pre Slovákov žijúcich v zahraničí (ÚSŽZ) Milana Vetráka s predsedom Matice Slovenskej (MS) Mariána Tkáča v Bratislave. Dohoda o spolupráci medzi obomi inštitúciami bola podpísaná už v roku 2006, ale doteraz nebola naplnená. Na túto dohodu by mala nadväzovať nová akčná zmluva, ktorú pripravia experti oboch strán a bude odrážať aktuálnu situáciu. ÚSŽZ a MS by podľa predbežných návrhov mohli spolupracovať najmä v oblasti kultúry, ale aj médií, napríklad pri tvorbe časopisu Slovensko alebo elektronického portálu a postupovať spoločne v snahe o zavedenie vysielania televízie do zahraničia. Dôležitým bodom je spolupráca pri záchrane a uchovávaní kultúrneho dedičstva Slovákov žijúcich v zahraničí. Zástupcovia oboch inštitúcií sa zhodli na tom, že pri organizovaní a podieľaní sa na jubilejných oslavách príchodu sv. Cyrila a Metoda na Slovensku v roku 2013 by nebolo vhodné trieštiť aktivity ako ÚSŽZ, tak aj MS, ale je potrebné postupovať spoločne s cieľom usporiadať tieto oslavy spolu s jubilejnými oslavami vzniku Slovenskej republiky pod záštitou najvyšších predstaviteľov štátu. Pri otázke Pamätníka a Múzea slovenského vysťahovalectva majú obe strany záujem na spoločnom postupe, pričom sa v prípade múzea zhodli na riešení, že najvhodnejším spôsobom je jeho zriadenie a fungovanie pod gesciou Slovenského národného múzea.
Posolstvá slovenských básnikov v rytme rocku
28. novembra 2011 - (uszz.sk)
Bratislavský Ateliér Babylon pred komorným čo do početnosti, o to väčšmi však úprimne žičlivým publikom, naladila vo štvrtok 24. novembra 2011 skupina Arzén do rockovo-poetickej zhudobnenej ódy na verše básnikov výnimočných i menej známych. Terchovsko-žilinská formácia, pôsobiaca na slovenskej hudobnej scéne bezmála už tri desaťročia, v rámci koncertného večera krstila svoj nový album Odpovede. Udalosť v bezprostrednej atmosfére decibelov, ktoré skôr láskali, ako by trhali uši, bola príjemnejšia o to viac, že album uviedol do života herec Maroš Kramár. Pričom s chytľavou dávkou noblesy, keď k prúdu perlivého pridal k Odpovediam aj poetické posolstvá jedného z najinšpiratívnejších slovenských básnikov Jána Smreka.
Ako voliť zo zahraničia
ÚSŽZ odštartoval kampaň na zvýšenie volebnej účasti zahraničných Slovákov
5. decembra 2011 - (tasr)
Úrad pre Slovákov žijúcich v zahraničí (ÚSŽZ) s spolupráci s občianskymi združeniami Slovenská migrácia a Združenie nezávislých expertov pre otázky dejín a života zahraničných Slovákov v týchto dňoch začal s kampaňou na podporu zvýšenia volebnej účasti Slovákov žijúcich v zahraničí s názvom Volím zo zahraničia. Na tlačovej konferencii o tom informoval predseda ÚSŽZ Milan Vetrák. „Cieľ kampane je motivovať a informovať krajanov o právach, ktoré si v rámci volieb môžu uplatniť,” povedal predseda Milan Vetrák. Z približne 250 000 Slovákov, ktorí žijú v zahraničí, v roku 2010 volilo len asi šesťtisíc. „Z toho len päťsto bolo takých, ktorí nemajú trvalý pobyt na Slovensku. V roku 2006 bola účasť ešte asi o päťdesiat percent nižšia,” uviedol predseda ÚSŽZ. V posledných voľbách pomohla informačná kampaň občianskych združení. „Systém je pre mnohých Slovákov v zahraničí administratívne náročný, pre iných voľby nie sú zaujímavé a pre ďalšiu časť potenciálnych voličov neboli poskytnuté dostatočné informácie, ako majú voliť,” vysvetlil Milan Vetrák dôvody nízkej volebnej účasti zahraničných Slovákov. Na rozdiel od občianskych združení, ktoré v roku 2010 oslovili niekoľko desiatok krajanských organizácií, ÚSŽZ ich ten rok oslovil niekoľko stoviek. „Úrad vydal informačný materiál v elektronickej podobe, obsahuje všetky informácie potrebné na to, aby si Slovák žijúci v zahraničí mohol za zahraničia uplatniť svoje volebné právo. Je to najrýchlejší spôsob komunikácie s krajanmi v zahraničí,” uviedol predseda ÚSŽZ. Zatiaľ jediný spôsob voľby zo zahraničia je voľba poštou, pričom Slováci žijúci v zahraničí, ktorí majú trvalé bydlisko na Slovensku, zasielajú svoje hlasy obci v mieste svojho trvalého bydliska. Tí, ktorí trvalé bydlisko na Slovensku nemajú, posielajú hlasy na adresu Miestneho úradu (MiÚ) mestskej časti Bratislava - Petržalka. „Slováci v zahraničí majú isté termíny, zaregistrovať sa musia do 20.januára,” upozornil Milan Vetrák. Obec, prípadne MiÚ Petržalka každému žiadateľovi do 4. februára doručí volebné lístky. Obálku s hlasovacím lístkom treba zaslať buď obci, alebo MiÚ Petržalka tak, aby bola doručená najneskôr 9. marca. „Rozprávali sme sa so zástupcami ZMOS-U a Matice Slovenskej, dôjde k prelinkovaniu našich stránok,” uviedol predseda ÚSŽZ, ktorý sa obáva, že vzhľadom na celkovo predpovedanú nižšiu volebnú účasť môže byť vo voľbách v roku 2012 nižšia účasť aj zahraničných Slovákov. Dúfa, že informačná kampaň pomôže udržať aspoň čísla z roku 2010. Kampaň Volím zo zahraničia, nestála „žiadne extra peniaze”. Pracovníci úradu ju realizujú v rámci svojho pracovného času a občianske združenia bezplatne. ÚSŽZ v priebehu roka pripomienkoval pripravovaný volebný kódex, pričom sa snažil čo najviac zjednodušiť voľbu poštou. „Úrad navrhoval, aby bol jeden volebný obvod pre všetkých krajanov, pre tých, ktorí majú trvalé bydlisko na Slovensku, ale aj pre tých, ktorí ho tu nemajú,” povedal Vetrák. Medzi dlhodobé ciele, najmä ak by sa zvýšil počet záujemcov o voľbu zo zahraničia, patrí aj možnosť elektronického hlasovania.
Ako voliť zo zahraničia?
Bulletin Volím zo zahraničia
Zákon č. 333/2004 Z.z. z 13. mája 2004 o voľbách do Národnej rady SR
v znení zákona č. 464/2005 Z.z., zákona č. 192/2007 Z.z. a zákona č. 445/2008 Z.z.
Kompletné materiály k Volím zo zahraničia
Maďarsko zažíva storočné sucho
5. decembra 2011 - (tasr)
Maďarská Celoštátna meteorologická služba (OMSZ) zaznamenala v novembri storočný rekord sucha, takmer v celej krajine neboli vôbec žiadne zrážky. Informovala o tom maďarská tlačová agentúra MTI s tým, že rekordne nízke hladiny namerali vodohospodári na riekach Dunaj, Tisa a aj na ich prítokoch. Koncom novembra sa takmer úplne zastavila plavba na Dunaji, na chorvátsko-maďarských hraniciach prerušilo plavbu takmer 100 plavidiel, pri Mohácsi nízka hladina ohrozila aj plavbu tamojšej kompy. Podľa predpovedí v nadchádzajúcom týždni môžu spôsobiť zrážky vzostup hladiny Dunaja o 40-110 centimetrov. V atómovej elektrárni v Paksi museli aplikovať najmiernejší stupeň opatrení pre nízku hladinu Dunaja. Vážne škody kvôli mimoriadnemu suchu zaznamenali aj poľnohospodári.
Historicky rekordná krádež v Budapešti
28. novembra 2011 - (Šport)
Súd v Maďarsku nariadil vydanie medzinárodného zatykača na 37-ročného Róberta L., ktorý 30. novembra podľa doteraz dostupných informácií ako vodič pancierového auta ukradol v Budapešti vozidlo s vyše miliardovou hotovosťou. Páchateľ z auta vzal 1,2 miliardy forintov (3,98 milióna eur) a ušiel, napísal včera maďarský kriminalistický server Privatkopo.hu. Vydanie zatykača iniciovalo Budapeštianske veliteľstvo polície, ktoré začalo okamžite pátrať po páchateľovi. Maďarské médiá pripomínajú, že ide o doteraz najvyššiu sumu, akú kedy v Maďarsku z pancierového auta ukradli. Podľa nemenovaných expertov mali prevoz takejto hotovosti zabezpečovať najmenej traja členovia bezpečnostnej služby - v tomto prípade boli iba dvaja. Vodič svojho kolegu zrejme minulú stredu v 2. budapeštianskom obvode o 16.45 h po naložení peňazí po niečo poslal a sám ušiel autom, ktoré potom zanechal v inom budínskom obvode. Polícia včera v Budapešti informovala, že v polovici novembra zadržala v Pomáze dvoch ozbrojených lupičov, ktorí od júla 2010 do marca 2011 vykradli šesť vozidiel prevážajúcich peniaze. Ich tretieho komplica ešte hľadajú a vydali na neho celoštátny zatykač. Táto partia si odniesla vyše 100 miliónov forintov (331466 eur) a sedem strelných zbraní. Kriminalisti pri domových prehliadkach nenašli peniaze ani všetky odcudzené zbrane.
Bývalého maďarského policajta odsúdili za vraždu na 19 rokov
6. decembra 2011 - (tasr)
Budapeštiansky odvolací súd právoplatne odsúdil na 19 rokov väzenia bývalého policajta, ktorý v roku 2009 spolu s ďalšími páchateľmi zaútočil na dvoch Arabov prevádzkujúcich zmenáreň. Jedného z nich zavraždil. Podľa maďarskej tlačovej agentúry MTI z desaťčlennej skupiny páchateľov boli okrem expolicajta ešte ďalší šiesti odsúdení na odňatie slobody. Jedného podozrivého súd oslobodil pre nedostatok dôkazov. Prokurátor sa však proti rozsudku v jeho prípade odvolal. Dvaja odsúdení vyhlásili, že sú nevinní, ostatní vyjadrili ľútosť nad spáchaným činom. Vrah, ktorý v čase útokov bol policajtom, povedal, že veľmi oľutoval svoj čin a hneď ako bude mať možnosť, pomôže rodine zavraždeného. Páchatelia zaútočili na Egypťana v júli 2009, spôsobili mu ale iba pomliaždeniny. Odniesli si hotovosť v hodnote 7,5 milióna forintov (24 983 eur). V decembri 2009 pri ďalšom útoku na schodišti obytného bloku prepadli iného Egypťana. Ten vytiahol nôž a bodol ním policajta, ktorý ho strelil do hlavy. Páchatelia z miesta činu ušli so 45-tisíc dolármi.